Elkarrizketa - Jon Altuna — Mondragon Unibertsitatea\nElkarrizketa - Jon Altuna\n“MASTER AKADEMIKOAK NAZIOARTERA HEDATU BEHAR DITUGU”\n2011-2012 IKASTURTEAN MASTER AKADEMIKO BERRIEN ESKAINTZA OSATUKO DU MU-K. EUROPARA EGOKITUTAKO HAMAR MASTER ESKAINIKO DITU, GUZTIAK OFIZIALAK.\nDatorren ikasturtetik aurrera hamar master akademiko eskainiko ditu MUk. Zeintzuk izango dira berrikuntza nagusiak?Egituran eta izaeran egongo da berrikuntza nabarmenena. Aurrerantzean egitura ofiziala izango dute gure unibertsitate masterrek, alegia, ez ofizial izatetik ofizial izatera igaroko dira. Unibertsitateek eskaini ahal izango dituzte master ofizialak eta han bertan ebaluazio bat gainditu beharko dute. Gainera, akreditazioko agentzien ebaluazio bat gainditu eta Ministerioaren eta Eusko Jaurlaritzaren oniritzia beharko dute. Aldaketa horrek guztiak ekarriko du gaur egun ditugun bigarren zikloen egokitzapena. GEPeko Goi mailako Ingeniaritzak eta HUHEZI eta Enpresagintzako lizentziak egokituko dira, eta aurrerantzean master titulu bilakatuko dira.\nEgituran bakarrik ez, izaeran ere aldaketak izan dira. Zein izaera izango du eskaintza berriak?Orain arteko bigarren zikloko ikasketek izaera orokorra zuten, hau da, Goi mailako ingeniaritzek edo lizentziek formazio orokorra eskaintzen zuten. Bazegoen ikasketak egiteko beste aukera bat, lehenengo ziklo espezializatuago bat egin, ingeniaritza tekniko bat, adibidez, edo diploma bat, eta ondoren bigarren ziklo orokorreko ikasketak burutu. Bigarren zikloak ikuspegi orokorragoa eskaintzen zien ikasleei. Orain, berriz, kontzeptua aldatu egin da. Europako esparruak eredua aldatu du. Lehenengo gradua egingo da, lau urtekoa, oinarrizko formazioa eskainiko duena ,eta espezializazioa masterrarekin iritsiko da.\nMasterrak kualifikazio maila altuagoa eskainiko die ikasleei?Graduko hiru-lau urteko ikasketak irteera profesional interesgarria eskainiko du, baina masterrak beste espezializazio maila bat emango die, eta bostsei urtean oso formazio osatua lortuko dute ikasleek.\nNola egokitu dituzue bigarren zikloko ikasketak master eskaintzara?Ez da erraza izan, eta horretan ari gara. Eskaintza berrian hiru bide bereiztuko nituzke. Batetik, egokitu behar izan ditugu dagoeneko bagenituen formazio kurtsoak, eta master bilakatu ditugu, adibidez KAP-ekoa HUHEZIn. Lehen ikastaro bat zen, eta orain master ofizial bilakatu da, eta formazio horri beste nortasun eta seriotasun bat eman zaio. Beste master mota batzuk ere egongo dira, bigarren zikloak master bilakatu baitira. Alegia, Industria Ingeniaritzako 2. zikloa orain master bilakatu da, edo Enpresagintzako MBA, hau ere ofizial bilakatu da. Hirugarren modalitatekoak dira filosofia berriarekin sortu ditugunak, espezializaziokoak. GEPen diseinu estrategikokoa, sistema txertatuak, HUHEZIn berrikuntza metodologikoa, Enpresagintzan Enpresa Kooperatiboen Kudeaketa… horiek guztiak sistema berriarekin sortu dira. Guztira hamar master akademiko ofizial izango ditu MUk; bost GEPen, hiru HUHEZIn eta bi Enpresagintzan.\nNori zuzenduta daude masterrak?Master akademikoak, batez ere, zuzenduta daude lehenengo zikloa amaitu berri duten ikasleei, esperientzia profesionalik ez dutenei eta lan merkatura jo aurretik espezializazio maila nahi dutenei. Beste master batzuk, berrikuntzakoa HUHEZIn edo MBA Enpresagintzan… profesionalei zuzenduta daude.\nZein esango zenuke dela MUren eskaintzaren arrakastaren giltza?Enpresa eta erakundeetatik gertu egoteak kalitatezko master profesional eta akademikoak eskaintzeko bidea ematen digu. Profesionalei zuzendutako eskaintza egin dugu, gure enpresei erantzutera dator gure eskaintzaren zati handi bat, eta horrek arrakasta eragin digu. Gure ereduaren arrakastaren giltza gertutasunean oinarritzen da.\nZeintzuk dira zuen eskaintzaren ezaugarri nagusiak?Esango nuke bost direla gure eskaintzak dituen ezaugarri nagusiak: praktikoak dira, espezializazio handikoak, enpresa eta erakundeetatik gertu daude eta enpresekin harremanak bultzat zen dituzte, naziortekotzea helburu dute eta ikerketara bideratuak. Hain justu ere, master guztietan ikerketa da elementu nagusia. Guk egiten dugun ikerketa erakunde eta enpresetatik oso gertu dago, eta etorkizuneko ikerlarien perfila masterretatik irtengo da.\nFormatuan ere askotariko eskaintza duzue, ezta?Bai, batzuk presentzialak izango dira 100%ean; eta beste batzuk on line, eta euren merkatua mundu guztia izango da; Hegoamerika, Europa… 100% presentzialak direnak Euskal Herria eta Estatua dute jomuga\nMasterren kasuan MUren proiekzioa zein da?proiekzioa zein da? Euskal Herrian ondo kokatuta gaude, baina kanpora begira jarri gara aspaldiko urteetan, eta erronka nagusia hori izango da. Aliantzak sinatuko ditugu beste unibertsitate batzuekin, diploma bikoitzak eskaintzeko, gaur egun Frantziako zenbait unibertsitaterekin eskaintzen ditugunak bezala. Kolonbian edo Frantzian, dagoeneko horrelakoak eskaintzen ditugu-eta.\nZein da etorkizuneko erronka nagusiaNazioarteko proiekzioa izango duten masterrak eskaini behar ditugu. Masterrak planteatzerakoan eta egituratzerakoan, kanpora begira jarri behar gara, eta horretarako kanpoko unibertsitateekin ditugun aliantzetan sakondu behar dugu eta elkarlanean master bateratuak atera behar ditugu. Esango nuke hori dela erronka nagusia.\nIritzia - Eunate Elio\nErreportajea - Ekiten\nIritzia - Agurtzane Etxaniz\nFakultateak - GEP\nFakultateak - Enpresagintza\nFakultateak - HUHEZI\nMU Kirol Zerbitzua\nEkintzailetasuna - Aitor Otxoa\nM.U. Kirol Zerbitzua


GAUR8 - Coachinga eta interpretazioa uztartu dituzte Julia Segurak eta Justi Larrinagak\nBIZITZAREN ANTZERKIA - Coachinga eta interpretazioa uztartu dituzte Julia Segurak eta Justi Larrinagak\nCoach bata, aktorea bestea; bien esperientziak bat egin eta ikastaroak eskaintzen dituzte Julia Segurak eta Justi Larrinagak. Bizitzaren antzerkirako prestatzen dituzte parte hartzaileak, beren helburuak betetzeko beharrezko dituzten baliabideak eskainiz. «Gu gara gure buruaren eta gure ekintzen jabe eta arduradun", nabarmendu dute.\nCoachinga eta interpretazioa bizitzaren antzerkirako baliagarriak diren baliabideak dira Julia Segura eta Justi Larrinagaren eskutan.\nBezero eta profesionalaren artekoa izan zen bien arteko lehen harremana. «Nire aktore jardunean lana nola enfokatu eta lankideekin harremanak hobetu nahian nenbilen. Coachinga interesatzen zitzaidan eta Juliaren kontsultara etorri nintzen. Nire helburuak lortzeko bidean enbarazu egiten zidana kentzen eta ideiak garbitzen lagundu zidan», kontatu du Larrinagak.\nBezeroari eskaintzen dioten zerbitzua hobetzeaz gain, batak bestearen ikuspegia aberastu du. «Asko eman dit coachingak», aitortu du aktoreak.\nZer egin nahi duzun pentsatu, zure buruari benetan nahi duzun galdetu, sinetsi eta ekin. Lau pauso dira coachingaren oinarria. Bezeroak bere helburuak betetzeko bidea gainbegiratzen duen entrenatzailea da Julia Segura. Eta prozesu horretan, aurre egin beharreko egoera eszenaratzen laguntzen dio bezeroari Justi Larrinagak.\nCoachingean ez dago aholkurik, ez terapiarik. Bakoitzak egin behar du bere bidea. «Metodo sokratikoa jarraitzen dugu. Ez dugu aholkurik ematen. Bezeroak berak erabakitzen du zer eta nola egin, eta bide horretan gidari lanak egitea da gure zeregina. Zer egin dezakezu? Noiz? Zerk egin diezaizuke traba?... antzeko galderak luzatzen dizkiot. Justik guzti hori entzun egiten du eta eszenan jartzen hasten da», dio.\nModu honetan, ohiko kontsultetan baino urrunago iristen dira. «Gidoi batekin ateratzen da kontsultatik bezeroa. Egin beharreko etxeko lanen zerrenda du bertan, eman beharreko pausoak zehaztuz. Demagun norbaitek zailtasunak dituela nagusiari ezezkoa emateko. Une jakin horretan gorputza nola jarri eta tonu oldarkorra erabili gabe egiten laguntzen diogu. Justik, bere aurrean, nagusiaren rola hartzen du. Modu horretan egoerari egin diozu aurre, nolabait, nahiz ondoren, benetan zuk bakarrik egin beharko duzun. Pauso bat urrunago doa, esatea besterik ez zaizu geratzen. Era honetakorik orain arte ez zen coahingen egiten. ‘Goazen jendea bizitzaren antzerkirako prestatzera!’, pentsatu genuen», jarraitu du.\nHelburuak mila izan daitezke. Norberak berea. Nagusiari ezezkoa ematea, nahi duzun bikote hori lortu, lan aldaketa, jendaurrean hitz egitea, laneko elkarrizketari aurre egitea... dena delakoa.\nAntolatzen dituzten ikastaroetan, taldean egiten da bidea. «Taldeak sostengua ematen du. Parte hartzaile bakoitzak bere helburua lantzen du, baina taldeak babesa ematen du. Ideia-jasa bakarrik onartzen da, iritzirik eman gabe. ‘Nik zure lekuan hau edo bestea egingo nuke’ bezalakoek ez dute tokirik. Era berean, guztiok daukagu ezezkoa eman beharreko norbait, eta albokoaren eszenifikazioa ikusita geuk ere ikasi egiten dugu», argitu du.\nUrrian Mujeres del Mundo elkarteko kideekin arituko dira. “Coachinga eta interpretazioa lanabes bezala’’ izeneko tailerra eskainiko dute Bilbon. «Ahotsa lantzen dugu, baina ez hori bakarrik, gorputz-hizkuntza eta ahozko hizkuntza ere bai», azaldu du Larrinagak.\nAhots ikastaroak ematen ditu berak. «Ahotsa gure begirada, keinu eta egoera emozionalarekin bat doa. Kontua ez da ahots polita izatea, zer transmititu nahi duzun baizik. Non dago nire ahotsa? Nola egokitu bolumena egoeraren arabera? Zure ahotsa ezagutzea da, azken finean».\nBadira horretan laguntzen duten teknikak. «Arnasketa landu daiteke edo dagoeneko bizita daukazun egoera bat sortu... Hala, gorputza eta begirada bera baretuz doaz».\nZera nabarmendu du aktoreak: «Interpretazioa itxura egitea bezala har daiteke, baina hori abiapuntuaren eta zertarako egiten duzunaren araberakoa da. Egiatik eta benekotasunetik abiatzea da gakoa».\nBizi ditugun garaiotan sormen gaitasuna da giltza bien esanetan. «Gure tailerren oinarria sormen gaitasuna da. Krisia dela-eta lanik ez dagoenez, sortzaileak izan behar dugu. Baina nola, txikitatik aurkakoa irakatsi badigute? Umetatik arauak betetzen aritu ondoren, oso zaila da bat-batean hori aldatzea... ‘Begira, egiteko gai zara! esaten ari gara gu’. Jendea alda dadin bultzada eman nahi diogu. Orain arteko gauza bera eginez berdina jasoko duzu. Benetan aldatu nahi baduzu, beldurra kentzen saiatzen gara».\nGu geu gara gure bizitzaren jabe eta arduradun, ez errudun, azpimarratu dute. «Langileei eta ikasleei esan egiten diegu beti zer egin. Ez, nik entzun egin nahi ditut. Izan ere, bide honetan ateratzen diren ideiak ez dira nireak, eurenak baizik. Horixe da lan honen handitasuna! Modu horretan, zer egiteko gai diren ikusten dute», gaineratu dute&discHyphen;.\nJulia Seguraren coaching kontsultaren web orria: http://www.coachingbilbao.es/


Erretratatutako emakumeen istorio pertsonala - Nontzeberri\nHasiera/ARTEA/Erretratatutako emakumeen istorio pertsonala\nErretratatutako emakumeen istorio pertsonala\nSan Telmo Museoan Milaka eskuren isilpeko lana izeneko erakusketa abiatu dute SOS Arrazakeria Gipuzkoa elkartearen laguntzarekin. Maiatzaren 10era arte egongo da ikusgai bertako Laborategian. Proiektu artistiko horrek jatorri atzerritarreko emakume etxeko langileen errealitatea ikusarazi nahi du erakusketa eta jardueren bidez.\nProposamen artistikoaren ardura Joseba Bontigui argazkilariak hartu du, eta emakume migratzaile langileen istorioak, bizipenak eta aldarrikapenak erakutsiko dira. “Haien erreibindikazioak ezagutuko ditugu, ikusezintasun-, deshumanizazio-egoeren, migrazio-doluen prozesuen eta lan-baldintzen ingurukoak”.\nEkimena bi helbururekin sortu da: batetik, argazki proiektu baten sormen prozesuaren berri ematea, eta bestetik, aurrez aurre begiratzera ausartzen ez garen errealitate sozial bat erakustea.\nErakusketa aurkezten den espazioan hainbat jarduera ere burutuko dira, eta gainera kolektibo hori osatzen duten emakumeen topagune ere bihurtuko da. Topaketa horien ondorioz, material berriak sortuko dira, eta zabalik dagoen denboran txertatuko dira erakusketan. Beste aldetik, aretoko gune bat estudio bihurtuko da, eta bertan aurrerago erakusketara gehituko diren argazkiak aterako dituzte.\nHonela deskribatzen du Joseba Bontigui argazkilariak proiektua: “XXI. mendean, irudiak mundua definitzen eta aurkezten digun honetan, Milaka eskuren isilpeko lana proiektuak hurbiletik erakutsi nahi du arteak gizarte arazo bat izan dezakeela erreferente, sormen prozesuan abiapuntu gisa balio duena. Prozesu horretan lortutako argazkiak, irudietatik harago, erretratatutako emakumeen historia pertsonalaz hitz egiten duen narratiba baten emaitza izango dira. Erakusketa bisitatzen duenak emakume horien indarra eta boterea ezagutuko du, inguruan duten mundua, non emakumeak diren sostengatzaileak. Horrela, prozesuaren amaieran, ezaugarri diskriminatzaileak publikoak bere kabuz deskubrituko dituen ezaugarri positibo, partikular eta aberasgarri bihurtzea lortuko dugu”.\nErakusketa hiru esparrutan egituratzen da: lehen esparruan, lehen planoan ageri diren argazkiekin egingo duzue topo; bigarrenean, etxeko langileen eguneroko errealitatean murgilduko zarete; eta azkenik, erretratuen galeria egongo da, aurrerago beteko dena.\n“Musika Haizeak 2020” kontzertu zikloa, Markina-Xemeinen\nEmakume eta diskurtso feministen garrantzia hizkuntza zinematografikoaren baitan


Zubietako Herri Batzarra hautatzeko hauteskundeak deitu dituzte Usurbil eta Donostiako udalek - Noticias - Usurbil\nMaiatzaren 26an lau hautetsontzi izango dituzte zubietarrek, izan ere, udal, foru eta Europako hauteskundeez gainera, Zubietako Herri Batzarra osatuko duten kideak hautatu beharko dituzte. Hain justu, gaur goizean egin dute Zubietarako hauteskunde-deialdia Donostia eta Usurbilgo udalek. Honatx, beraz, hauteskunde deialdi honetan kontuan hartu beharrekoak:\nZubietako Herri Batzarreko 6 kide hautatuko dira: 3 donostiarrak eta beste 3ak usurbildarrak, guztiak Zubietan helbideratuak.\nZENTZUK DIRA BATZARRAREN FUNTZIOAK?\nNOLAKOA IZANGO DA BOTO-TXARTELA ETA NOLA GAUZATUKO DA BOZKETA?\nNOIZ ETA NON IZANGO DA BOZKETA?\nBozketa maiatzaren 26an izango da, goizeko 9:00etatik arratsaldeko 20:00etara, Alamandegin.\nApirilak 30-Maiatzak 7 (biak barne). Hautagaiak aurkezteko epea. Hautagaiek idatziz jakinaraziko diote beren nahia dagokion Udalari.\nMaiatzak 6. Mahaia osatzeko zozketa egingo da.\nMaiatzak 9. Hautagaien aldarrikapena.\nMaiatzak 20. Aurrez botoa emateko aukera. Usurbilgo Udaleko Idazkaritzan, goizeko 08:00etatik 14:30etara.\nMaiatzak 26. Hauteskunde eguna. Goizeko 9:00etatik arratsaldeko 20:00etara, Alamandegi etxean.


Bateria-paketearen kontzeptu modularra ibilgailu elektriko bateriadunentzat zein ibilgailu elektriko hibrido entxufagarrientzat, autonomiarekiko antsietatea gainditzeko | Cidetec\nALBATROSS proiektuak Europako turismo-ibilgailu elektriko eta hibridoen merkatuaren beharrei erantzuten die; izan ere, gidariek bateriaren iraupenari, kostuari, epe luzeko fidagarritasunari eta kargatzeko gehiegizko denborari buruz dituzten kezkak gainditzen ditu.\nIbilgailu-parkea elektrifikatzea erabakigarria da CO2 isuriak murrizteko lege-baldintza orokorrak betetzeko. Ibilgailuok are erakargarriago ari dira bilakatzen, hiri barruko zero emisioak kontuan hartzearen eta kalitate eta errendimendu handiagoko ibilgailu elektrikoak lortzearen poderioz. 2018an, bi milioi ibilgailu elektriko baino gehiago saldu ziren mundu osoan; horien % 68,7 ibilgailu elektriko bateriadunak ziren (BEV, battery electric vehicles) eta % 31,3 ibilgailu elektriko hibrido entxufagarriak (PHEV, plugin hybrid electric vehicles). Urteko hazkunde-tasa % 57,3koa izan zen. Hala ere, badira hainbat alderdi, ibilgailuok gehiago ustiatzea galarazten dutenak. Zehazki, gidarien artean kezka sortzen duten ezaugarrien artean ageri dira, besteak beste, baterien autonomia (eta hark eragindako antsietatea), kostua, baterien epe luzerako fidagarritasuna eta karga-denbora luzeegiak. Europako fabrikatzaileek gako-teknologiak garatu behar dituzte, erosleen zalantza-puntu nagusiei heltzeko. ALBATROSS proiektua erronka horiek konpontzen laguntzeko sortu zen, eta CIDETEC Energy Storage talde horretako kidea da.\nFabrikatzaile europarrek eta arduradun politikoek ibilgailu elektrikoen eskaria handitzea nahi dute, lehiakor izaten jarraitzeko, helburu klimatikoak betetzeko eta bizi-kalitatea hobetzeko (hirietako airearen kalitatea areagotzea eta zarata murriztea). Onarpen handiagoa lortzeko, erosleen zalantza orokorrak argitu behar dira: autonomia eta kostua, batik bat. Gaur egungo muga asko bateria-paketeekin lotuta daude. Ibilgailuen fabrikatzaileek ahalik eta energia eta iraunkortasun handiena lortu nahi dute bateria-paketeetatik eta, era berean, ahalik eta modu azkar eta seguruenean kargatu nahi dituzte. Hori hala den heinean, auzi horiek are kritikoagoak bihurtzen dira. Baterien banakako gelaxken kudeaketa termiko “adimenduna” funtsezko faktorea da errendimendua hobetzeko, kanpoko tenperaturak edozein direla ere (muturreko hotza edo beroa).\nALBATROSS proiektuko emaitzekin, gure automobil-ekoizleek lehiakortasuna hobetu ahal izango dute, bateria-paketeen kostua murriztuz eta bigarren bizitzako aplikazioen balioa handituz. Horri esker, erakargarriago bihurtzeaz gainera, bizitza baliagarri osoan murriztuko dituzte isurpenak, eta, hala, munduko lege-baldintzak beteko dituzte. Teknologiak mundu osoan eskuragarri dauden bateria-gelaxketan oinarriturik daude. Horri esker, azkar ustiatu daitezke eta, hala, lehiarako abantaila emango zaie EBko gure hornidura-kateei.\nProiektuaren amaieran, CIDETEC Energy Storage arduratuko da bateria-paketearen kontzeptu berria baliozkotzeaz, laborategian eginiko epe luzeko proben bidez. Proba horien barruan sartuko dira gidatze estandarreko zikloak eta karga azkarreko tasak, bateria-paketearen funtzionamendu seguruko agertoki handienaren arabera. Bestalde, CIDETEC bateria-paketea modelizatzen laguntzen ari da, modelizazio elektrikoan eta termikoan dugun esperientzia baliatuz.\nProiektu honek Europar Batasunaren Horizon 2020 ikerketa eta berrikuntza programaren dirulaguntza jaso du 824066 zenbakidun akordioaren bidez.\nArtikulu honek egilearen iritzia baino ez du jasotzen, eta agentziak ez du erantzukizunik bertan jasotako informazioaren erabilerari dagokionez.


Araozko eskola ostatu gisa egokitzeko lanak prozedura negoziatu bidez esleitzea proposatuko da gaurko Tokiko Gobernu Batzarrean — Berbia\nAraozko eskola ostatu gisa egokitzeko lanak prozedura negoziatu bidez esleitzea proposatuko da gaurko Tokiko Gobernu Batzarrean\nLehen esleipen prozesua bertan behera utzi zen inor ez zelako deialdira aurkeztu\nOhiko esleipen prozesua abiatu zuen udalak Araotzeko neska eskola ostatu bihurtzeko lanak esleitzeko. Deialdi irekia egin zuen interesa zuten enpresak aurkeztu zitezen, baina eskaintzarik jaso ez zenez, prozesua bertan behera utzi zen. Orain, beste bide bat erabiltzea proposatuko da: prozedura negoziatua. Horrek esanahi du, hainbat enpresa zuzenean gonbidatuko direla esleipen prozesuan parte hartzera. Egin asmo diren lanen berri emango zaie eta beren eskaintza ekonomikoa aurkeztera gonbidatuko dira. Gaia arratsaldeko bileran eztabaidatuko da.\nElorregiko autobus geltokiaz ere berba egingo dute gobernu taldeko kideek. Zerbitzua eta azpiegiturak zehazteko bilera eskatu zion udalak diputazioari eta jaso den erantzunaren berri emango da. Komuna jartzeko eskaera egin zuten Elorregiko auzotarrek aspaldi, baina autobus geltokia Oñati eta Arrasate arteko mugan egoteaz gain, foru aldundiari dagokion azpiegitura da.\nMendi federazioak igorri duen idatzia zertan den ere azalduko da arratsaldeko bileran. Ibilbide homologatuen inguruko azterlana aipatzen da mendi federazioaren idatzian. 18:00tan hasiko da gobernu taldearen asteroko bilera.


Shaping the future of employment in Europe:social innovation as a driver for social change ekitaldia Ellacuria Aretoan antolatuko da, abenduaren 15ean. Ekitaldiaren helburua lan-merkatuaren erronkei Europan aurre egiteko berrikuntza sozialaren garrantzia hausnartzea izango da. Gogoeta hau Europako proiektuaren emaitza nabarmenenetatik abiatuko da “Innovation Social – of Driving Force Change Social (BA-DRIVE-a)”.\nAntolatzaileak: EDISPe, Eskubide fakultatea|ahalmena, IRPO-a.\nLaguntzaileak: Jean Monnet Katedra.\nFinantzatzaileak: BA DRIVE-a, ERRONKA-a.\nKongresura joatea doakoa da, baina beharrezkoa da erregistratzea link honen bitartez.\nInformazio gehiagotarako, Egitaragua.\nPosta elektronikoa: derecho3@deusto.es\nTelefonoa: +34 94 4139128\nBilboko campusa , congreso , derecho , Zuzenbidea eta Lan Harremanak , Giza Eskubideak , Empleo , Enplegua eta Ekintzailetza , europa , Zuzenbide Fakultatea , Innovación , jornada , ponencia , Unión Europea


About: dbpedia-eu:Banana Goto Sponge NotDistinct Permalink\nBanana Musa generoko landare-espezie batek ekoizten duen fruitua da. Jatorriz landare hau Asia Hegoekialdekoa eta Australiakoa da, baina egun tropiko osoan landatzen da. Bananondoak Musaceae familiako landareak dira. Nahiz eta lehen begiradan zuhaitzak direla iruditu, bananondoak hosto iraunkorreko landare belarkarak dira. Ez daukate benetako zurtoinik; horren ordez, hosto gogorrez eratutako sasizurtoina eratzen dute, zenbait espezietan 2 eta 8 metro artekoa izan daitekeena. Hosto handiak dauzkate, 3,5 metrora artekoak. Sasizurtoin bakoitzak banana hori, berde edo gorrien sorta bat ekoizten du, ondoren hil egiten da eta sasizurtoin berri bati leku egiten dio. Bananak mordo esekietan hazten dira. Mordo bakoitzak hiruzpalau sorta eta sorta bakoitzak 20 ale eduki ditzake. Fruituak 125 g inguru pisatzen ditu (%75 ura da). Ale bakoitzak kanpo-geruza babesgarria (azala) dauka eta barrua haragi jangarriz osatuta dago. Gordinik edo sukaldean prestatuta jan daiteke; mendebaldeko kulturetan barrua gordinik jan eta azala bota egiten da, eta Asia ekialdeko kulturetan barrua eta azala, biak egosita edo erreta, jaten dituzte. Bananak B6 bitamina eta potasioa eskuratzeko iturri baliotsua dira. Bananondoa 107 herrialdetan laboratzen da. Banana mota guztietatik, Hego Euskal Herrian batzuetan Kanarietan lanzen den aldaera beste guztietatik bereizten da (gaztelaniaz, "plátano"), baina izatez fruitu bera da. Munduko beste leku batzuetan bi mota bereizten dituzte: banana azkenburuko gisa gordinik jaten den fruitu gozoa da, eta platanoa zurrunagoaden, almidoi gehiago duen eta gehienetan egosirik jaten den fruitua da.


Atzerrian eskolaratzea | Kultura | Berria\nHAUR ETA GAZTE LITERATURA. 'Etxetik Ameriketara'\nIdazlea: Enara Garmendia. Argitaletxea: Erein.\nGurasoen lan kontuengatik doaz Ameriketara urtebete bizitzera. Wisconsin estatuko Tigerton herria txikian biziko dira, 800 biztanle ere ez dituenean, baina eskola bertan duen batean. Zarata gutxiko herria, katramila gutxiko harremanak, tentsio txikiko kontakizunean.\n13 urteko Maia da protagonista, hasieratik bukaerara pertsona zintzoa izango dena, esanekoa, lagunen laguna. Gurasoak eta neba tarteka baino ez ditugu antzemango, Maiaren gertakizunetan rolen bat jokatzen dutenean.\nKapitulu laburrez osatutako kontakizuna da, lauzpabost orrialde, batez beste. Kapituluen izenburuak narratzailea izango den pertsonaiaren izenak dira.\nMaiaren eskolaratzea eta bertako adiskidetzeak dira trama osatzeko erabili den osagai nagusia. Batik bat Ayla, lagun min izango duena, baina baita Nathan eta Hannah ere, bakoitza bere rolean.\nKorapiloa gelako neska liderrak tenkatuko du, Maiaren presentziak bere interesak arriskuan jar ditzakeela iruditzen zaionetik, manipulazio ariketak egiten hasten baita, Maia baztertzeko.\nEz harritu haurrentzako telesail estatubatuarrak burura badatozkizu.


Bursa İzzet Kaptan-en legenda Bursa Hiriko museoan dago - RayHaber\nHasieraTURKEYMarmara eskualdea16 BursaBursa İzzet Kaptan-en kondaira Bursa Hiriko museoan dago\n06 / 09 / 2019 Levent Elmastaş 16 Bursa, ARGAZKIAK, GENERAL, HIGHWAY, Marmara eskualdea, TURKEY 0\nbursa izzet kapitainaren ondasunen bursa hiriko museoaren kondaira\nBursa-ren balio garrantzitsuenetarikoa eta ezagunena 'İzzet Kaptan' izenarekin ezagutzen da, Izzet Bayrak-en gauzak Bursa Hiriko museoan daude ikusgai.\nİzzet Kaptanen objektuek, argazkiek eta Bursa Hiriko museoak emandako informazio memoria-txokoak kultur pilaketa garrantzitsua da kapitainaren bizitza mitikoaren etorkizunari begira. Bursako metropoliko alkateak, Murat Demir alkateak, Izzet Kaptanek eta bere familiak Bursa Hiriko Museoak bere hitzaldian egindako ekitaldian, balio garrantzitsua esan zuen.\nBursako edertasunak gogoraraziz, Demirrek esan zuen: Pozik gaude İzzet Bayrak-ekin, baita Iztet Kaptan-ekin batera, Bursa itsasoko hiriaren izen sinboloetako bat baita. Gure kapitainaren jatorrizko istorioa Kumla eta Gemlik bidaiarien garraioarekin hasten da 17 metroko ontzia 4 zuenean 4. İzzet Kaptanek, 1962-en egin zituen bere lehenengo ilargirako ibilaldiak 70-en, ziurtatu zuen 1990 urteetan Monasterio, Gemlik eta Kumla arteko ilargi-bisitekin mundu osoko aitortza egin zuela. 22 urteetan, zzzz Kaptan-ek 165 neurgailua, 2000 pertsona itsasontzia erosi zuen eta hiriko bisitaldietan ibili zen. Gölcük-en aitortua ", esan zuen.\nİzzet Kaptanen 80 urte arte; Gogoraraziz, itsasontzietara bidaiariak gonbidatu zituela balkoietatik ministroei deituta, hondartzan flotatzen zuten guztiei eta denak agurtzeko, Demir Demir-ek esan zuen: "İzzet Kaptan 2007-en erretiratu zen itsasontzia eta 'zzzz Kaptan' izena ur urdinetara emanez. İzzet Kaptan-ek, itsasoan duen bizitza, etorkizunera eramango du Bursa Hiriko museoaren bidez. Gure kapitainak emandako objektu eta informazioetatik prestatutako izkina eta erakusmahaia etorkizuneko hiriko kulturara eramango dira. Bere bizitzaren inguruko pasadizoak partekatzen zituen momentu hunkigarriak bizi izan zituen Ziz Kaptanek esan zuen. Orain oso pozik nago. 93 urte ditut, kapitaina, 70 urteak itsasoan zehar egin zuen ibilbidea, 60 urteko turismoa. Turkiako guztiak daki me, denek maite dut. Zer ekaitzak pasatu ziren etorri ziren. Oso lanbide ona dut. Oso ona da oraintxe bertan egotea eta nire gauzak Bursa Hiriko museoan daude ikusgai. Oso pozik nago, hunkituta eta oso pozik ”.\nModa Tranbia ireki da Rahmi M. Koç Museoan 21 / 02 / 2014 Zapia eta diseinuak emakumeak erakartzen dituen zapia bildumak zetazkoak eta satinezkoak dira. Pierre Cardin zapi bildumaren artean zapi errazak eta zikinkeria baxuko ehun dotorez egindako bufandak daude. Oso eroso sentitzen zara urik mantentzen ez duten eta azkar lehortzen duten bufandekin. Pierre Cardin zapi bilduma hau% 100 krema satinez egina dago. 90 cm txokoekin oso eroso sentitzen zara zapi honekin. Zapi motaren biziak eta argiak shura zetaz egina daude, hau da, zetazko distiratsua. Kay irristagarria izatea\nGiant Locomotive Rahmi M. Koç Museoan 12 / 05 / 2018 Rahmi M. Koç Museoko Giant Locomotive: Rahmi M. Koç Museum-ek bere bilduma aberasten jarraitzen du garraioaren, industriaren eta komunikazioaren historiako kondairen eta bisitarien historiarekin. Zaharberritu ostean, TCDD-en 56157-en zenbaki nagusia Txekoslovakian eginiko lokomotora handiena Rahmi M. Koç Museum museoan hartu zuen lekua; bertan, garraio, industria eta komunikazioaren historia partekatu du bere bisitariak mila objektu baino gehiagorekin. 14 lokomotora, jatorrizkoaren arabera zaharberritu dena, merkantzien eta bidaiarien trenetan ere balio izan du. Erresuma Batuan, lehen aldiz, 65157-en ahalmenari esker\nTCDDren erantzuna İzzet Çetin-era 03 / 05 / 2013 TCDD-eko erantzunari eskatu zaio İzzet Çetin CHP Ankara MP İzzet Çetin-ek bi galdera egin zizkion Apirilean Binali Yıldırım, Garraio eta Komunikazioko Ministroa. Başkentray: Prozesu judiziala jarraitzen du Demirspor: dohaintzan erreklamazioak absurduak dira TCDD Prentsa-Harreman Publikoen Aholkulari Mehmet Aycık honako adierazpena bidali du: TCDDek ez du eraginik proiektuaren atzerapenean. Proiektua lizitatu da, adituek osatutako lizitazio batzordeak ebaluazioa egin du eta Kontratazio Publikoko Agintaritzak lizitazio batzordearen erabakia onartu du. Hala ere, prozesu judizialak enpresek Kontratazio Publikoko Kontseiluak erabakiaren aurka aurkeztutako demanden ondorioz hasi da. TCDD ...\nİzzet Yıldızhan en Metrobus Pleasure 08 / 12 / 2015 Izzet Yildizhan Metrobus Enjoyment: Singer, baita İzzet Yıldızhan abeslari ezaguna ere, enpresaburuen nortasuna izenez ezagutzen dena, aurreko egunean metrobusen zain zegoen Çağlayan geltokian. Metrobüs-ek, Istanbulen garraiatzeaz arduratzen dena, izen ospetsua erabiliz egunean ikusi zuten. METROBÜSE BİNERKENek IMAGATU du abesteaz gain, İzzet Yıldızhan enpresaburu ezagun ezagun bat, aurreko egunean metropoli geltokia, aurreko egunean metrobusen zain egon zen lenteetan islatuta. Autobusean ibiltzen hasi zen bazkaltzeko orduetan, nahiz eta Metrobüs'e İzzet Yıldızhanera iristeko zailtasuna izan arren, Metrobüs'da, YOren begirada lotsati azpian ibiltzen zen.\nErrepideen estalkiak berriztatzea Izzet Pasa Barrutian 24 / 03 / 2015 Bide azalak berritzea İzzet Pashako auzoa: Erzincan Udalerria errepide espaloi eta berritze lanak jarraitzen ditu. Erzincan Udalerria aurtengo 30 Milioi TL aurrekontua esleitzen dio asfaltoari eta espaloi lanei, eta aurten hiriko arazoa eta espaloi arazoa konpontzeko. Lehenik eta behin, Arteria nagusiak, batez ere Halitpaşa, Yeni Mahalle, Barbaros, Gülabibey, Cumhuriyet, Akşemsettin, Fatih, Mimar Sinan, İnönü eta Atatürk Mahalles, 148 kilometro luzeko espaloi ekoizpena 100 km km asfalto zoladura egingo da. Erzincan Udalerria Izzet Pasha Barrutia. Helburu horiek lortzeko indarrak betetzen jarraitzen du. L\nIkusi İzzet-en profil osoa\nIzzet Kapitainaren elementuak\nBursa hiriko museoa\nGiant Locomotive Rahmi M. Koç Museoan\nTCDDren erantzuna İzzet Çetin-era\nİzzet Yıldızhan en Metrobus Pleasure\nErrepideen estalkiak berriztatzea Izzet Pasa Barrutian\nTrolebuseko kondaira Istanbulera itzuliko da\nHiriko tranbia berriak hiri kondaira bihurtu ziren\nMaitaleen kondaira amaitu da! Keçiören metroa gaur irekiko da\nBisitarien taldea Mevlanako museoarekin YHT Ankara-Konya-n\nMaltako Garraio Ministroa Trenbide Museoan onartzen du


Ziortza, bitxia. Deia, Noticias de Bizkaia\nJosu Torre - Jueves, 15 de Junio de 2017 - Actualizado a las 08:00h\nIRITZI zutabetik harago, bidaia erreportaia edota turismo iragarki bat dela emango dio inori gaurkoak. Hala bada, horrela balitza, barkamena eskatu ez ezik nire buruaz erraz onartzezalea naizela eta Lea-Artibai aldean dagoen txoko, edo hobe gain, batean izandako sentipenak ekarriko ditudala zirrikitu honetara. Asteotan berbabide izan da Zisterko fraideek hain bikain zaintzen duten Ziortzako monastegi, kolegiata edo delakoa. Berba bide, azken bi asteburutan bertan izan diren lau kontzertu ikus/entzungarriak. Kalitate goreneko dantza eta musikaz eta, batez ere, jende adituz blai izan da eliza txiki hura, elizpetik ere adi eta zurt jendetza. Sentipena, holako eszenan jo edo dantza egitea, ikus entzulearentzako ez ezik, artistentzako ere gozamena izan behar duela.\nEguneroko senean, izatean, Ziortza, nolakoa den gogoratzeko gogoa eta irrika piztu zitzaidan. Behin baino sarriago han egona baina hainbat urtez hango bakea bete betean sentitu gabe nengoen. Urkiolan edo Errigoitin, kasurako, jai nagusia izan arren, San Antonio eguna astegun buruzuria zen Bolibar edo Ziortzan. Bizpahiru auto, hiruzpalau erromes gazte belartza edo soropil txukunean eserita solasean, haize txikiaren soinua entzuteko besteko isiltasuna eta, halako baten, Hiru txakurra eta hari deika ugazabandrea. Honi ez nion izenik galdetu. Solas labur bezain aberatsa, ateri izanez gero, arratsaldero bertaratzen den auzokidearekin: “Oso gustuko ditut loreak eta hauei ura egitera etortzen naiz, beste gabe”. Zaintzen? “Ez nire gustua egiten”. Egunari zegokion eta kontatu nion aspaldi batean etxetik Urkiolara oinez joan ginela. “Mungiatik?”. Baietz esan nion eta nire adineko (18 urte) neska frantziar batekin dantza agarratuan egin, eguerdiko erromerian, eta oroimen gozo bat gorde nuela. “Ordurako batziran frantzesak Urkiolan? Aspaldi gero! Ni egon naiz behin edo behin baina ez dut holako oroimenik”, bota zidan Kukuxumuxu zapia idunean zeraman emakumeak. Beste pertsonaia batzuk ezagutu nituen bertan eta hurrengo zirrikituan aterako ditut. Benetan bitxia, Ziortza!


Sakanan nortasuna eta etorkizuna\nHemen zaude: Hasiera / Berriak / Sakanan nortasuna eta etorkizuna\nSakanako Eskola Txikiak Olazti, Urdiain, Iturmendi, Arbizu eta Uharte-Arakilekoak dira. Aspaldi hasi zuten elkarrekin lana egiteko bidea eta geroz eta proiektu gehiago dituzte eskuartean. Aurten Dumas proiektuaz gain, Sakanako Eskola Txikien talde identitatea biltzen duen dokumentua sortzeko lanketa sakonean aritu dira, eta atzo aurkeztu zuten.\nLanaren bultzatzaileek esan zuten Sakanako landa eskolak euskaran, kulturan, ikastetxeen izaera publikoan, aniztasunean, berdintasunean eta errespetuan oinarritzen direla.\nEgin klik hemen Sakanako landa eskolek bidalitako testua irakurtzeko; hemen Diario de Noticiasek argitaratutako berria irakurtzeko eta hemen Guaixe, Sakanako astekarian argitaratutako berria irakurtzeko. Hemen Hik hasiko ekaineko zenbakian argitaratutako artikulua irakurtzeko.\nKategoriak: Berriak Etiketak: Landa eremuko eskolak


martxoa 2017 – Oronozko Eskolako Bloga\nEuskal Herrian zehar egiten den martxa da. Korrika AEK-K antolatzen du. Bi urtez behin egiten da eta bi aste inguru irauten du. Urtero ibilbidea aldatzen da. Gutxi gorabehera 2.300 km egiten ditu. Ateratzen denetik bukatu arte lekukoa eskuz esku eramaten da lekukoa gelditu gabe. Aurtengoa 20. korrika izango da. Otxandion hasiko da eta Iruñean bukatuko da.Oronozetik astelehenean pastuko da, arratxaldeko zortzietan, lekukoa Askapen hartuko dugu. Eskolan petoa egin dugu korrikarako.\nArgitaratze-data 2017-03-31 2017-03-31 Egilea eskolaKategoriak GeneralUtzi iruzkina KORRIKA bidalketan\nGaur, arratsaldeko 17:00etan Korrika hasten da. Oronoztik apirilaren 3an pasatzen da, arratsaldeko 20:00etan, Askapetik. Herrietako eskolak bi kilometro erosi dituzte, bat Arizkun aldean hasten da eta bertzea Askapetik erran dugun bezala.\nArgitaratze-data 2017-03-30 2017-03-30 Egilea eskolaKategoriak GeneralUtzi iruzkina KORRIKA!!!!! bidalketan\nAurreko ortziralean, salto gelan antzerki bat eta aurkezpen bat izan genituen. Josefaren gelakoek ” run run run ” antzerkia eta abestia eskaini zizkiguten eta Xabiren gelakoek berriz aurkezpen bat , guztia ingelesez.\nArgitaratze-data 2017-03-17 Egilea eskolaKategoriak GeneralUtzi iruzkina ANTZERKIA!!!!! bidalketan\nOtsailaren 23an , Orakunde izan zen. Goizean eskera joan ginen. Eskea eta gero Pierresenera bazkaltzera joan ginen. 15 : 30 etan jokoak egin genituen. Hauek izan ziren: aulki dantza, sagarra jatea, zinta txapelketa, arroltze txapelketa eta oilarra harrapatzea edo oilar dantza . Bukatzeko txokolatada izan genuen. ARRAS ONGI PASATU GENUEN!!!\nArgitaratze-data 2017-03-09 2017-03-09 Egilea eskolaKategoriak GeneralUtzi iruzkina ORAKUNDE !!!!! bidalketan


Kutxak beste deialdi bat iragarri du 2019ko gizarte- eta kultura-proiektuak laguntzeko Gipuzkoan - Kutxa Fundazioa\nKutxak beste deialdi bat iragarri du 2019ko gizarte- eta kultura-proiektuak laguntzeko Gipuzkoan\nArgitaratua: 02 Azaroa 2018\nKutxak gaur aurkeztu du laguntzak eskatzeko laugarren deialdi irekia, Gipuzkoako elkarte eta erakundeek 2019an egin nahi dituzten gizarte- eta kultura-proiektuetarako. Lehenengo deialdian, 2016an gauzatzen ari direnentzat egindakoan, laguntzak eskatu zituzten 302 elkartek aurkezturiko proiektuetatik 147 aukeratu ziren; 2017an 161 246tik; eta iaz aurkeztutako 252 proiektutatik 198 aukeratu ziren.\nIaz allorren araberako banaketa honako hau izan zen:\nGenero berdintasuna 12\nAstelehenean, azaroaren 5ean, irekitzen da eskabideak aurkezteko epea. Dokumentazioa elektronikoki bidaliko da Kutxa Fundazioaren webgunean (www.kutxa.eus) horretarako dagoen formulario baten bidez; epea 2018ko abenduaren 10ean bukatuko da, 14:00etan. Jasotzen diren proiektuak ebaluatu ondoren, eta horretarako positiboki balioetsiko ditu Fundazioaren Plan Estrategikoa inspiratzen duten printzipioekin bat datozenak, emango dituen laguntzei buruz martxoaren 1a baino lehen erabakia hartzera konprometitzen da Kutxa.\nLehen hiru ediziotan izan den bezala, deialdi honen helburua da proiektuak eremu hauetan garatzen eta bultzatzen dituzten erakundeei laguntzea: gizarte-laguntza eta gizarteratzea, osasuna, dibertsitate funtzional eta ezgaitasunaren arreta, hezkuntza eta prestakuntza, euskararen eta hizkuntza-bizikidetzaren garapena, kultura, kirola eta bere balioak sustatzea, lankidetza, genero-berdintasuna eta kultura edo gizarte arteko bizikidetza bultzatzea, zientzia-ikerketa, berrikuntza eta teknologia-garapena, ingurumena eta iraunkortasuna, gazteei eta gizartetik kanpo geratzeko arriskuan daudenei lan-munduan sartzen laguntzea, etab.\nErakunde eskatzaileek legez eraturik egon behar dute gutxienez urtebete lehenago, eta Gipuzkoan errotuta egon egiaztatzeko moduan.\nDeialdi honen oinarrietan -kutxa.eus webgunean daude ikusgai- laguntzak eska ditzaketen proiektuen ezaugarriak ezartzen dira, proposamenak baloratzeko irizpideak, baita zein erakundek eta elkartek eska ditzaketen ere.\nKutxak ahalik eta proiekturik gehienentzako laguntzak eman nahi ditu. Orientazio gisa gehienez %25eko laguntzak aurreikusten ditu 50.000 euro baino gehiagoko aurrekontua duten proiektuentzat, eta gehienez %75ekoak 50.000 euro baino gutxiagokoentzat. Laguntzaren %75 ordaintzera konprometitzen da lankidetza-hitzarmena sinatzerakoan eta gainerako %25 azken egikaritza-txostena aurkeztu ondoren.


mó sun geek 61M B\nhasiera nire eskaerak nire optikak nire helbideak nire txartelak nire datuak nire graduazioa cita previa\nEguzki betaurreko biribilak mó sun geek 61M B\nProduktu zenbakia 24520452\n2 mó sun por 58€!!\nUnisex eguzki betaurrekoak, hegazkinlari estilokoak eta silueta biribilarekin, zilar-koloreko metalez eginda daude, plastiko gardenezko estaldurarekin aurreko goialdean, metalezko uztai bikoitzarekin behealdean eta metalezko barrako xehetasunarekin.\ndoako itzultzeaksareko eskaeretan 30 egun dituzu!\n• Multiópticas-en berriei buruzko informazioa jaso nahi dut nire posta elektronikoan.\nezagutu gaitzazu_ gu editoriala gure lenteakfundazioa lanbideabetaurrekoen eskaintzak


Botabaren hirugarren edizioak baditu irabazleak | Labayru Fundazioa\nBeste behin, sari potoloak egon dira jokoan. Sari nagusiaz gain, esamolde originalena ere saritu dugu. Eta gainera, lehiaketara aurkeztutako lehenengo hamar parte-hartzaileen artean Bilbao BBK Live-erako lau sarrera zozkatu ditugu, Last Tourren eskutik. Porru eginda esamoldearekin Ermuko @igpermua taldeak egindako bideoak irabazi ditu sarrerok.\nBestalde, aurtengo berrikuntzetako bat, txapelketaren egitura bera izan da. Hartara, lehiaketa hasi aurretik, “beroketa-fasea” martxan jarri da urrian, parte-hartzaileek, jolasean ondo pasatzeaz gain, lehiaketan nola parte hartu behar den ikas dezaten. Fase horretan, Last Tourren eskutik beste behin ere, Donostia Festibalerako lau sarrera irabazi ditu Hondarribiko @mala48177 taldeak enterru zibila egin esamoldea antzezteagatik eta Iurretako @_pauleazpi_ lehiakideak, berriz, pertsonalizatutako Mr. Euskaldun produktuak eskuratu ditu jota egon esamoldearekin.\nSari nagusia aurten Bizkaia aldera joan da, Sopelara hain zuzen ere. Lehiaketako epaimahaiak Garoa Lopezortega izendatu du irabazle nagusi beheak behera etorri eta lau-zortzi egin esamoldeekin egindako bideoagatik. Esamoldeak kontestu eta modu egoki batean erabili ez eze, esamolde original biren ekarpena egin du sopeloztarrak eta Europan zehar hilabete osoz bidaiatzeko Interraileko lau txartel irabazi ditu Labayru Fundazioaren eskutik.\nEsamolde originalenaren saria, berriz, Bilboko @intxaurrondohandia taldeak irabazi du, intxaurra hausteko harri egokia aurkitu esamoldearekin. Leaktibaik eskainitako lau lagunentzako abentura-esperientzia batekin gozatzeko aukera izango du taldeak.\nUrtero legez, sari-banaketa ekitaldia Durangoko Azokan egingo da. Abenduaren 6an izango da, 14:00etan, Landako Guneko Areto Nagusian. Iban Garcia aurtengo edizioko enbaxadoreak egingo ditu aurkezpen lanak eta erakunde zein babesleen ordezkariek parte hartuko dute.


Bilbo | Aste Nagusia 2012 | Milaka pertsona, balearen desfilean\nHaurtxoek eta helduek topera disfrutatu dute balearen desfilean\nIkuskizunak hamargarren edizioa bete du eta milaka pertsona erakarri ditu Bilboko hirigunera.\nBalearen desfileak kolorez jantzi du Bilbo\nWebgune berezia: Aste Nagusia 2012\nEtxeko txikiek, eta ez hain txikiek, topera disfrutatu dute balearen desfilean. Baly eta lagunen joan-etorria Bilboko Aste Nagusiko ekitaldi nagusien artean dago, eta aurten, gainera, hamargarren edizioa bete du.\nHorrez gain, haurrek beste interesgune bat izan dute igandean, Txikigunea ireki baitute. Batez beste, 5.000 ume espero dituzte egunero, iaz, 60.000 bisitatik gora izan zituzten. Aurreikuspenek diotenez, litekeena da aurten kopuru hau gainditzea.\nBilboko Udaltzaingoak hiri guztira hedatuko den 400 udaltzainez osatutako segurtasun operazio berezia antolatu du Aste Nagusirako. Dena den, agenteek jendetza gehien egongo diren lekuak zainduko ditu batez ere.\nModu horretan, hiritarren segurtasuna bermatzen duten agente-patruilak errefortzatuko dituzte Areatzan, Plaza Biribilan, Campo Volantin pasealekuan, Etxebarria Parkean, kontzertuak egiten diren Abandoibarra eta Karola Gunean, zezen plazan, Indautxun, Moyua Plazan, etab., Udalak azaldu duenez.


Kontratazio Publikoan gaitzeko tailerra\nData: 24/09/2019 | Ordutegiak: 09:00 h. - 17:30 h. | Iraupena: 7 h.| Egunak: 24/09/2019 | Antolatzailea: ADEGI | Lekua: Sede ADEGI. Pº Mikeletegi 52, Donostia-San Sebastián, Gipuzkoa\n• Iraupena: 7 ordu (9:00etik 13:30era; denon arteko bazkaria; 15:00etik 17:30etara)\n• Gehienez ere, 16 pertsona talde bakoitzean\n• Prezioa: Prezioa: 200 euro pertsonako (bazkideak) eta 300 euro pertsonako (bazkideak ez direnak), gehi BEZ (bazkaria barne)\n• Data: 2019/09/24, asteartea.\nTailer honen bidez, merkatu garrantzitsu bat hurbildu nahi diegu Gipuzkoako ETE-ei; hain zuzen, kontratazio publikoaren merkatua. Horretarako, haren prozesuen eta oinarrizko izapideen berri eman, eta behar bezala nola kudeatu azalduko dugu. Ikuspuntu praktiko batetik, hau ikasiko dugu: aukerak nola aurkitu; kontratazio-, erregistro- eta sailkapen-prozedura nolakoa den; esleipen-irizpideak baloratzen; gure proposamena lehiaketan eskatzen denera egokitzen; beherapen arriskutsurik egin gabe deskontuak egiten; edo horrelako proiektuak kudeatzen.\nFormatzailea: Francisco Javier Vázquez Matilla\nAbokatua, Zuzenbidean doktorea Nafarroako Unibertsitate Publikoan, eta Jurisprudentziaren eta Legegintzaren Errege Akademiako akademikoa. Kontratazio publikoaren arloko aholkularia, eta Europako Batzordeko kontratazio publikoko aditu-taldeko kidea. 2016an, bere enpresa sortu zuen, kontratazio publikoan espezializatua.\nLehen zatia: KONTRATAZIO PUBLIKOA: OINARRIAK\nKontratazio publikoan aplikagarri den legediari buruzko aipamen laburra: Kontratu publikoei buruzko lege berria. Gogoeta orokorrak.\nKontratu-moten ikuspegi praktikoa eta prozeduren ikuspegi orokorra.\nLoteen banaketa eta lotetan ez banatzearen ondorioak.\nSektore publikoan kontratatzeko oinarrizko kontzeptuak. Enpresen ahalmena (kontzeptua eta nola egiaztatzen den), eta kaudimen teknikoa eta ekonomikoa.\nEskaintzaren aurkezpena, paperean eta formatu elektronikoan\nOhiz kanpoko eskaintzak eta justifikazioak.\nLizitatzaile-erregistro batean egotearen garrantzia. ROLECE, REVASCON…\nKontratuaren esleipena. Zuzentzeak. Kontratua sinatzea. Kontratuen lagapena eta zuzentzea.\nBermeak edo abalak.\nBeharrezko ziurtagiriak eta dokumentazioa lortzea.\nBigarren zatia: KONTRATAZIO PUBLIKO BATERAKO ESKAINTZA BAT PRESTATZEA: KASU PRAKTIKOAK\nErraz identifikatzea non eta nola lortu lehiaketa publikoetarako aukerak nire enpresarentzat.\nKudeaketa komertziala Administrazioarekiko, eta salmenta-teknikak: proposamena eskatzen denera egokitzea, solaskide baliagarriak aurkitzea, beherapen arriskutsurik egin gabe deskontuak egitea, etab.\nAdministrazio-baldintzen eta preskripzio teknikoen plegu baten azterketa praktikoa.\nEuropako kontratazio-agiri bakarra eta erantzukizunpeko adierazpena sortzeko simulazioa.\nAkatsik ohikoenak, eta haiek saihesteko moduak.\nErrekurtsoak jartzea: zein, nola eta non.\nKontratua gauzatzea: lan-alderdiak, ordainketak, kontratu-aldaketak, iraungipena, etab.\nBazkide prezioa: 200,00 Euro + 21% B.E.Z. = 242,00 Euro\nBazkide izan gabe prezioa: 300,00 Euro + 21% B.E.Z. = 363,00 Euro\nEtiketak: kontratazio publikoa


Parte hartzea jaitsi arren, EAJk eta EH Bilduk botoak irabazi dituzte eskualdean - Aia orio - Karkara.eus\nParte hartzea jaitsi arren, EAJk eta EH Bilduk botoak irabazi dituzte eskualdean\nAritz Mutiozabal/Nerea Uranga-Urola Kostako Hitza 2019-11-12 10:24\nEAJ izan da lehen indarra, Urola Kostako 11 herrietan 15.984 boto jasota. EH Bilduk jaso ditu bigarren boto gehien: 13.823. Eskualdeko parte hartzea %69,99 izan da. Aian zein Orion, EAJ izan da alderdi bozkatuena.\nEspainiako Kongresurako eta Senaturako hautagai zerrendak bozkatu zituzten igandean milaka herritarrek, eta apirilean bezala, oraingoan ere EAJ izan da alderdi bozkatuena Urola Kostan, 11 herriak kontuan hartuta. Guztira 15.984 boto lortu dituzte jeltzaleek, eta bigarren indarra EH Bildu izan da, 13.823 boto eskuratuta. Elkarrekin Podemos izan da hirugarren alderdi bozkatuena 4.155 boto jasota, eta laugarrena PSE-EE, 3.975 boz eskuratuta. Horien atzetik geratu dira Vox eta Ciudadanos, hurrenez hurren; lehena 414 botorekin eta bigarrena 158rekin. Kongresurako hauteskundeen emaitzak dira horiek. Izan ere, Senatukoak beranduago jakingo dira.\n2019ko apirilaren 28ko Espainiako Gorteetarako hauteskundeetako eskualdeko emaitzekin alderatuta, EAJk, Elkarrekin Podemosek, PSE-EEk eta Ciudadanosek behera egin dute botoetan. Oraingo bozetan alderdi jeltzaleak 722 boto gutxiago jaso ditu; Elkarrekin Podemosek 1.083 gutxiago; PSE-EEk 644 gutxiago eta Ciudadanosek 389 gutxiago. Apirilean baino boto gehiago jaso dituztenak ere badira: EH Bilduk 241 boz gehiago jaso ditu, PPk 86 boto irabazi ditu eta Voxek 65.\nUrola Kostako 11 herriak kontuan hartuta, apirileko hauteskundeetan bezala EAJk irabazi du herri gehienetan, seitan, hain zuzen ere: Aian, Azkoitian, Azpeitian, Beizaman, Orion eta Zarautzen. EH Bilduk bost herritan irabazi du: Aizarnazabalen, Errezilen, Getarian, Zestoan eta Zumaian. Hala ere, bada alderik oraingo honetan: apirilekoan Zumaian EAJk irabazi zuen, eta Beizaman bi alderdi abertzaleek berdinketa izan zuten.\nAian zein Orion, beraz, EAJk lortu ditu boto gehien; apirileko emaitzak hobetuta, gainera. EH Bilduk ere boto gehiago lortu ditu bi herrietan.\nParte hartzea behera\nUrola Kostan 57.477 herritar zeuden deituta botoa ematera, Espainiako Gorteetarako hauteskundeetan parte hartzeko. Horietatik 40.233 hauteslek eman dute botoa, eta eskualdeko parte hartzea %69,99 izan da.\nApirileko hauteskundeetan parte hartzea %70etik gorakoa izan zen Urola Kostako ia herri guztietan. Oraingo honetan, ordea, Azkoitian, Getarian eta Zarautzen bakarrik gainditu da parte hartze kopuru hori. Aurreko bozetan bezala, parte hartzerik handiena Getarian izan da (%76,34), eta bigarren handiena, berriz, Zarautzen (%72,21). Azken bozetan bezala, Beizamakoak izan da oraingoan ere gutxien bozkatu duten herritarrak: %56,14 izan da parte hartzea (%59,29 apirilean).\nEspainiako haustekundeetako emaitzek eman dute ezustekoa, batzuen mesederako eta besteen kalterako, baina ez dira izan aldaketa zorrotzak sorrarazteko modukoak. PSOEk, nolabait ere, eutsi egin dio orain arte zuen babesari, eta eskuinak –PPk eta Voxek eskutik– gorakada nabarmena izan du, Elkarrekin Podemos jaitsi egin da eta Ciudadanos, aldiz, hondoratu.\nGobernatzeari dagokionez, lehengo lepotik burua: ezkerreko alderdiek elkartuta ez dute gehiengo osoa lortzen, eta eskuineko alderdiek elkartuta ere ez. Eta ez dirudi alberdi subiranistekin eta abertzaleekin inork traturik nahi duenik, salbuespenak salbuespen. Kinieletan, esaterako, EAJ gehitu dute PSOE, Elkarrekin Podemos eta Mas Pais alderdiekin gobernua eratzeko espekulazioetan.\nEz da harritzekoa: Kataluniako eta Euskal Herriko alderdiak giltza izan daitezke oraingoan ere. Gainera, kontuan izan behar dira EAJk eta EH Bilduk izan dituzten emaitza onak; izan ere, bakoitzak parlamentari bat gehiago izango du aurrerantzean, hau da, jeltzaleek zazpi eta koalizioak bost. Espainiako emaitza orokorrak, hein handi batean, Urola Kostako emaitzetan ere islatzen dira.\nGaurkoan ere, Orion EAJ izan da alderdirik bozkatuena Espainiako Gorteetarako hauteskundeetan\nKarkara 2019 aza 10 Orio\nEH Bilduk 1.033 bozka lortu ditu, botoen %33,84a.\nAian EAJk irabazi ditu Espainiako Kongresurako hauteskundeak\nKarkara 2019 aza 10 Aia\nEH Bildu izan da bigarren indarra, 316 boto eskuratuta.


Zentralaren zazpi heriotza agiriak | Gizartea | Berria\nZentralaren zazpi heriotza agiriak\nCastejongo zentral termikoa legez kanpokoa dela ebatzi du Espainiako Auzitegi Gorenak, eta ixteko agindua berretsi. Kontrako zazpigarren sententziaren ostean, azpiegitura «behingoz» desegiteko eskatu du Sustrai Erakuntza taldeak.\nCastejongo zentral termikoa, artxiboko irudi batean. IÑIGO URIZ / FOKU\nHogei urte baino gehiago igaro dira Castejonen (Nafarroa) ziklo konbinatuko zentral termikoen multzo bat jartzeko tramiteak hasi zituztenetik. Garapen ekonomikoa ziurtatu eta energia berriztagarrien sektorea indartzeko «inbertsio estrategiko» baten gisara aurkeztu zuten proiektua Miguel Sanzek, Nafarroako Gobernuko orduko lehendakariak, eta Elerebro enpresako arduradunek.\nEspainian, proiektua txalotu zuen Jose Maria Aznarren gobernuak ere: zentral termikoak Nafarroa «eraginkortasun energetikoaren esparruan eredu eta ondare teknologikoan aitzindari» bihurtuko zuela iragarri zuen Rodrigo Rato Ekonomia ministro ohiak —Soto del Real espetxean preso dago gaur egun, bidegabeko jabetze delituagatik—. Ordutik, aurreikuspen ekonomiko optimistak gorabehera, auzibide eta epaitegiei lotuta azaldu da Castejongo zentral termikoen jarduna.\nOrain bi aste heldu zen Elerebroren zentralaren kontrako azken epaia: Espainiako Auzitegi Gorenak arrazoia eman dio herriko bizilagun talde bati, berretsi du zentral termikoak ez duela betetzen ingurumen araudia, eta neurriak hartzeko agindu dio Madrilgo Justizia Auzitegi Nagusiari. Azpiegitura energetiko horrek Auzitegi Gorenean jasotako hirugarren heriotza agiria da honakoa; zazpigarrena, Madrilgo nahiz Iruñeko beste auzitegietan jasotako kontrako epai guztiak batuta. Horrek ez du, baina, zentral termikoaren jarduna oztopatu. Aurkako sententziak pilatuta ere, martxan dago oraindik.\nBaimenak, legez kanpo\nElerebro enpresak —Hidrocantabrico taldearen barruan dago, eta, gaur egun, EDP multinazional portugaldarraren esku— 2002an zabaldu zuen 400 megawatteko ziklo konbinatuko zentral termikoa, Castejon 1 izenekoa. Handik hiru urtera, 2005ean, zentrala handitzeko baimena eman zuen administrazioak, eta horrela jarri zituzten martxan hurrengo proiektuak ere: Castejon 2 izeneko nukleoa, Iberdrola enpresarena, eta Castejon 3, Elerebrorena berarena. Hiruren kontra azaldu dira bizilagun talde bat eta elkarte ekologistak, baina Elerebroren multzoa da auzitegiek «legez kanpokotzat» jo duten bakarra, atzera bota baitituzte Nafarroako Gobernuaren UGEP udalez gaindiko eragina duen plana, Espainiako Industria Ministerioak 2005ean emandako lizentzia eta ingurumen eraginari buruzko txostena. Azpiegitura horren baimen guztiak, alegia.\n2008. urtean heldu zen Castejongo zentralaren aurkako lehen kolpe judiziala: Nafarroako Justizia Auzitegi Nagusiak indargabetu egin zuen azpiegitura eraikitzeko erabilitako UGEPa. 2013an, berriz, bigarren zartakoa jaso zuen Elerebrok, Madrilgo Auzitegi Nagusiak legez kanpokotzat jo baitzuen administrazioaren baimena, garai hartako ingurumen legedia urratzen zuela ebatzita.\nZehazki, zentral termikoaren jarduna «gogaikarria, kaltegarria eta arriskutsua» dela nabarmendu zuen epaileak ebazpen hartan, eta azpimarratu zuen Castejongo zentralak «oinarrizko araudia» ere ez zuela betetzen: eraikina herritik 500 metrora altxatu zuen Elerebrok, eta gutxienez 2.000 metrora egon beharko luke.\nEpaiaren kontrako helegitea jarri zuen enpresak, baina 2016an Auzitegi Gorenak berretsi egin zuen erabakia. 2017an, ordea, Madrilgo Auzitegiak uko egin zion Gorenaren epaia betearazteari —eta, ondorioz, zentralaren itxiera agintzeari—, ebazpena «adierazpen hutsa» zela iritzita.\nOrain, Auzitegi Gorenak zuzendu egin du Madrilgo epailearen interpretazio hori: magistratuak zehaztu du 2016ko sententzia bete beharrekoa dela, eta hori bermatzeko agindu dio Madrilgo auzitegiari.\nEpaiaren aurrean, zuhur\nSustrai Erakuntza fundazioak «pozik baina zuhur» hartu du Gorenaren ebazpena. Gogorarazi du aurretik ere Auzitegi Goreneko epaileek «bi aldiz» jo izan dutela zentrala legez kontrakotzat, eta administrazioek ez dutela inongo neurririk hartu: «Espainiako Estatuko administrazioak sekulakoak eta bi egin ditu legez kanpoko jarduera hori iraunarazteko, eta, bitartean, Nafarroako Gobernuak beste aldera begiratu du. Zer gehiago behar dute zentralaren jarduera bertan behera uzteko?».\nSustrai Erakuntza fundazioak beste auzi batekin lotu du zentral termikoena: Castejon eta Muru Artederreta arteko linea elektrikoarekin, hain zuzen. «Une honetan, bada proiektu bat linea hori Itsasoraino (Gipuzkoa) eramateko. Linea horren helburua izanen da Castejongo eta beste hainbat herritako zentraletan sortutako energia hori Frantziara garraiatzea», salatu dute fundazioko arduradunek.\nGoi Tentsioko Linearen Aurkako Plataformak, hain zuzen ere, jendaurrean salatu ditu berriki asmo horiek. Proiektuak 49 herri ukituko lituzke; eta herri horietako udalek jasoa dute proposamena, aztertzeko. Nafarroako 463 hautetsik azpiegitura horren aurkako agiria sinatu dute jadanik, eta mobilizazioak iragarri dituzte datozen asteetarako.\nPablo Lorente: "Lobby energetikoa ukiezina da"


Zerraldo zaintzailedunak | Consumer\nElementu horri esker, orria narriaduretatik babestu daiteke, eta, hartzean, ebakirik ez egin\nEbaketa elektrikoko makina gehienek, ingletatzeko makinek, fresatzeko makinek, zerrauts elektrikoek… babes bat izaten dute istripuak saihesteko, eta gainazal ebakitzailearen bi aldeetan egoten da.\nZerrote berri bat erosi behar baduzu, komeni da zaintzaileren bat jartzea, nahiz eta haren funtzioa ez izan makina elektrikoena bezalakoa, istripuak saihestea. Zerrotearen hortzak ez hondatzea lortzen du, baldin eta gorde behar badugu, adibidez, normalean eramango dugun erreminta-kaxaren barruan; beraz, kolpeak eta igurtziak gerta daitezke barruan dituen tresnen artean.\nBabesa kendu eta jartzea oso prozesu erraza da, zerraren hortzak triskatu eta zorroztu beharrik ez izateko.\nmadera-eu zerratu zerri


‘Zirelako’ zinema eta memoriei buruzko erakustaldia online formatuan izango da – KULTUR SHAREA\nAukeratutako lanak maiatzaren 28an eta 29an ikusgai egongo dira Zirelako egitasmoaren webgunean.\nMartxoaren 31n, errepresio frankistaren biktima diren gasteiztarrei errekonozimendua emateko egunaren testuinguruan ospatzekoa zen Gasteizko Zirelako zinema eta memoriei buruzko erakustaldia, baina gaur egungo alarma egoeragatik bertan behera geratu zen. Orain, erakustaldia online formatu batera egokitzea erabaki dute antolatzaileek.\nHala, aukeratutako lanak maiatzaren 28an eta 29an ikusgai egongo dira Zirelako egitasmoaren webgunean. Nahi dutenek gainera, epaimahaiaren eta lanen egiletako batzuen arteko solasaldi telematikoan parte hartu ahal izango dute bigarren egunean, arratsaldeko 19:00etan.\nZirelako. Zinema eta memoriak “eztabaida eta ikuspegi kritikoa sustatzeko helburuarekin sortutako film laburren erakusketa da eta ikus-entzunezko istorio laburren bidez, memoriari eta giza eskubideen urraketei buruzko askotariko ikuspuntuak eskaini nahi ditu”.\nLanak bi kategoria eta dinamika desberdinetan hautatu dituzte. Alde batetik, Giza Eskubideen eta zinemaren esparruko aditu gisa, Rosabel Argote Veak (CEAR-Euskadi), Nerea Martinez Aranburuzabalak (Martxoak 3 elkartea) eta Fernando Lopez Castillok osatzen dute epaimahaia; kategoria irekian aurkeztutako lanen artean sei aukeratu dituzte.\nBestalde, bigarren kategoria batean, Zinhezbak, erakusketa antolatzeaz arduratzen den erakundeak, berak egindako aukeraketa berezia aurkeztuko du.\nFilmak jatorrizko bertsioan proiektatuko dira, euskarazko edo gaztelaniazko azpitituluekin. Hitzaldi-solasaldia elebiduna izango da; parte-hartzaile bakoitzak bi hizkuntzetako edozeinetan hitz egiteko aukera izango du.\nAzkenik, ikus-entzuleek publikoaren saria aukeratu ahal izango dute egitasmoaren webgunean, bozkatzeko propio sortutako galdetegi baten bidez. Lan irabazleak Gasteizko Udaleko Bizikidetza eta Aniztasunerako Zerbitzuaren aitorpena jasoko du, eta hura zabaltzeko konpromisoa.\n200 gazte inguruk egin dituzte Euskal Herriko Gazte Orkestraren entzunaldi ‘birtualak’\nARTgia-k eta Unesco Etxeak euskal artisten lanak ezagutarazteko deialdia ireki dute


Ekintzak antolatzeko laguntza - Gazteria\nEkintzak antolatzeko laguntza/\nGipuzkoako Foru Aldundiarekiko tramiteak\nAstialdian egiten den lana hezigarria da, baloreetan hezten duelako. Haurren eta nerabeen garapen integralean laguntzen ari gara eta, beraz, ardura handiko lana dugu esku artean. Horregatik, kontuan hartu behar ditugu funtsezko hainbat alderdi, lan pedagogiko hori kalitatezkoa eta segurua izango dela ziurtatzeko.\nHalaber, atal honetan topatuko dituzue, Aldundiari diru-laguntzak eskatzeko edo derrigorrezkoa den jakinarazpena egiteko bideak, eta baita bestelako baliabide batzuk ere.\nEusko Jaurlaritzako Kultura Sailaren 170/1985 Dekretua, ekainaren 25ekoa: 18 urtetik beherako gazteentzako kanpaldiak, udalekuak, udaleku irekiak, auzolandegiak, martxa ibiltariak eta antzekoak arautzen ditu.\nEusko Jaurlaritzako Kultura Sailaren 170/1985 Dekretua (ekainaren 25ekoa)\nUne honetan, astialdian lanean aritzeko beste erronka bati egin behar diogu aurre. COVID19ak ekarri digun egoerak goitik behera baldintzatu ditu astialdiko jarduerak ere. Hori horrela, aurreko guztia betetzeaz gain, atal honetan azaltzen ditugun neurriak ere kontuan hartu beharko ditugu, gure ekintzek seguruak eta kalitatezkoak izaten jarrai dezaten.\nIrudian aipatzen diren dokumentuak eskuratzeko, deskargatu infografia bera pdf formatuan.\nKontuan izan beharreko beste araudiak:\nKontuan izan beharreko dokumentuak\nParte-hartzaileen datuen erabilera: Abenduaren 5eko 3/2018 Lege Organikoa, Datu pertsonalen babesari buruzkoa. / Maiatzaren 5eko 1/1982 Lege Organikoa, Ohorerako, norberaren eta familiaren intimitaterako eta norberaren irudirako eskubidearen babes zibilari buruzkoa.\nPertsona boluntarioak dauden udalekuetan: 45/2015 Legea, urriaren 14koa, Boluntariotzarena.\nHezitzaileen kontratazioa: Gipuzkoako esku-hartze sozialaren hitzarmen kolektiboa.\nEkintza beste autonomia-erkidego batean garatzen bada: Tokian tokiko araudia.\nKontuan izan, era berean, Gipuzkoan aisia hezigarriko jarduera ororen antolaketa Foru Aldundiari jakinarazi behar zaiola.\nAholkularitza behar izanez gero, deitu 943445980 telefonora edo idatzi udalekuak@gipuzkoa.eus helbide elektronikora (ordutegia: 10:30 - 14:00).


Hemen zaude:Hasiera»Berdintasuna»Udalak eta Radixu irratiak eraso matxisten aurkako telefonoa martxan ipiniko dute Zapato Azulean\nOndarroako Udala 2022-06-15 Berdintasuna\nOndarroako Udalaren Berdintasun Sailak eta Radixu irratia Zapato Azule jaiaren antolatzaileak eraso matxisten inguruko lanketa egin dute, ekainaren 25ean ospatuko den jaira begira.\nIndarkeria matxistaren aurkako jarrerak egunero landu behar diren arren eta horren aurka egunero borrokatu, egia da jaien testuinguruan eta halako jendetza espero denean eraso sexistak eta sexualak areagotu egiten direla.\nHori ikusirik, udalak eta Radixu irratiak halako erasoren bat gertatuz gero protokolo oso bat prestatu dute. Horren barruan dago eraso sexisten arretarako telefonoa ere: 688 772 772. Zerbitzu horren helburua Zapato Azulean gertatzen diren edozein intentsitateko eraso sexisten informazioa jaso, aholkularitza eskaini eta salatzea da; funtsean, jaiaren bueltan gertatzen diren eraso guztiak identifikatu (erasoen berri izan), ikusarazi eta behar den neurriko erantzuna ematea ahalbideratzea. Arreta telefonoaren bitartez, besteak beste, indarkeria kasuen berri izango dugu, kasuak erregistratuko ditugu eta ikusgarri egin; horrela, herritarrak indarkeria sexistaz zein indarkeria matxistaren beste molde batzuez (transfobia, lesbofobia, homofobia) kontzientziatu eta jaien testuinguruan dagoen errealitatea ahalik eta osatuen jaso nahi da. Guztia, eraso matxistak baztertzeko.\nBaliabideak ezagutzen dituzten emakumeek kudeatzen dute telefono hori. Telefono bidezko laguntza emateko eta eraso baten aurrean zer egin behar den azaltzeko prestatuak daude, eta behar izanez gero, emakume erasotua laguntzeko eta akonpainamendua egiteko prest daude.\nOrdutegia: 20:00etatik 08:00etara.\nZerbitzuaren atzean indarkeria matxistan arituak eta adituak diren emakumeak egongo dira.\nEdozein intentsitateko eraso sexistak erregistratzea du helburu, besteak beste.\nWhatsapp bidezko zerbitzua ere eskainiko du.\nOndarroako Udalak eta Radixu irratiak erasorik gabeko jaia aldarrikatzen dugu, eta argi utzi nahi dugu erasotzaileek ez daukatela lekurik Ondarroan. “Jaietan ere libre izan nahi dugu”.


Etxerat AE - Beharrezkoa da salbuespenezko espetxe politikaren ondorioz hildako pertsonei errekonozimendu ofiziala eta erreparazioa nola eskaini eztabaidatzen hastea\nBeharrezkoa da salbuespenezko espetxe politikaren ondorioz hildako pertsonei errekonozimendu ofiziala eta erreparazioa nola eskaini eztabaidatzen hastea\nETXERAT (2021-V-18). Prentsaurreko hau euskal gatazka politikoaren ondorioak konpontzeko lan egiten dugun bi gizarte erakundek eskaintzen dugu, nahiz eta gure eguneroko egitekoak desberdinak diren: Etxerat preso, erbesteratu eta deportatuen senideak eta lagunak biltzen dituen elkartea da. Egiari Zor Fundazioak, berriz, estatuaren indarkeria jasan duten biktimen eskubideen alde lan egiten du, indarkeria horren forma anitzak kontuan hartuta. Gurekin batera, Ibon Garate eta Lander Maruri salbuespenak eragindako bi biktimen senideak izan dira. Ibonek eta Landerek irakurri dute testoa.\nGaur mahai honen inguruan biltzen gaituena bi erakundeok partekatzen dugun helburu komun bat da: Euskal Herriak bizi duen eraikuntza une honetan, salbuespenezko espetxe politikaren ondoriozko indarkeria jasan duten pertsonei dagozkien eskubideak bermatzeko beharra.\nEuskal Herriak garai berri bat bizi du, eraikuntza garai bat. Azken hamarkada honetan gureak bezalako gizarte zibileko erakundeen bultzadari esker, neurri handi batean, eman diren urratsek aukera berriak zabaldu dituzte, eta agertoki berri batean kokatu gaituzte, eta etorkizuneko bizikidetza eraikitzea da gure lehentasun nagusia. Gizarte berri baten oinarriak ezartzen ari gara, pertsona guztiak dagozkien eskubideen jabe izan behar diren gizarte berri bat, bermatzeko jasan dugunaren antzeko ezer ez dela berriro errepikatuko. Hori guztia, gure ustez, potentzial izugarria duen tresna baten bidez soilik egin ahal izango dugu: memoriaren bidez, hain zuzen ere.\nHorretarako, inolako zalantzarik gabe, urte luzez eskubideak urratu izanaren ondorioak konpondu behar dira. Horretarako lanean dihardugu ordezkatzen ditugun erakundeetatik.\nUkaezina da aldaketa-dinamika bat abian dela biktima guztiei dagozkien eskubideak emateari eta espetxe-salbuespenarekin amaitzeari dagokionez. Lehen aldiz, aitortza legeak ditugu Araban, Bizkaian eta Gipuzkoan, eta baita, espero dezagun, Nafarroan ere; txostenak ditugu, nazioarteko protokoloen bidez, azken 60 urteetan torturatutako pertsonen kopurua zein izan den aditzera ematen dutenak; pixkanaka-pixkanaka, salbuespenezko espetxe politika aplikatzeko baliatu diren neurrietako batzuk amaitzeko bidean aurrera egiten ari gara, astero lekualdaketa eta aberriratze berriak gertatzen baitira.\nBaina, era berean, ukaezina da oraindik denbora luzea beharko dugula euskal presoei legeria arrunta aplikatzeko eta baimenak eta baldintzapeko askatasunak lortzeko. Oraindik ere badira gaixotasun larri eta sendaezinak dituzten presoak, kondena luzeak betetzen; 7/2003 Legea blokeoa da espetxe politika humanizatzeko bidean, euskal gehiengo politikoak eskatzen duen bezala; Estatuaren biktimak bide judizialetik bidezko tratua borrokatzera behartuta daude oraindik ere, horrek beren berbiktimazioa dakarrelarik; edota, Gasteiz eta Iruñeko exekutiboek onartutako legeek ez diote justiziarako eskubiderik eta diskriminaziorik gabeko tratua bermatuko biktima askori.\nAipatu berri ditugun azken kasu horiei dagokienez, salbuespenezko espetxe politikaren urte luzeek zuzenean eta zeharka honako heriotzak eragin dituzte azken 6 hamarkadetan: 35 euskal preso politiko (2011tik 13) eta horien 16 senide eta/edo lagun hil dira. Gainera, beste bi pertsonak bere buruaz beste egin zuten espetxeratzea saihesteko.\nHeriotza horiek guztiek badute zerbait komunean: guztietan, salbuespenezko neurri politikoen aplikazioa erabakigarria izan da. Guztietan izan da erabaki politiko bat, edo erantzukizunik eza, zuzenean edo zeharka, pertsona horiei eragin dien indarkeria eragin duena:\nPresoak sakabanatzea eta urruntzea;\nBehar den osasun-arreta ukatzea;\nBehar diren tratamenduak jasotzeko zailtasunak;\nAtzerapen bidegabeak ospitaleratzeetan edo ebakuntzetan;\nGaixotasun sendaezinen aurrean protokoloak berandu eta modu arbitrarioan aplikatzea;\nBizi-baldintza gogorrak erregimen itxietan, isolamendu luzeak...\nIraganean sufritu dugunaren antzeko ezer berriro gertatuko ez dela bermatzea etorkizuneko bizikidetza eraikitzeko oinarririk onena da. Eta hori memoriaren bidez baino ez da posible izango, memoria kritiko inklusibo baten bidez, gertatu den guztia eta jasan dugun guztia, baita aipatu berri ditugun heriotzak ere, aintzat hartuko dituena.\nEztabaida honi ekiteko garaia da. Gaur egun, horretarako prest dagoen gehiengo politiko eta soziala dago. Gehiengo horrek lehen urratsa eman du jada (sindikatu guztiek ere bat egin dute): berriki, Lasarte-Oriako, Soraluzeko, Tolosako, Getxoko, Laudioko, Zierbenako, Otxandioko eta Ugaoko Osoko Bilkurek (lehenago Iruñean eta Berriozarren gertatu moduan) aitorpen sinbolikoa eman diote presoen senideek urruntzea eta sakabanaketa direla-eta jasandako sufrimenduari.\nIldo horretan, jakitera eman nahi dugu, halaber, Eusko Jaurlaritzaren Estatuak egindako giza eskubideen urraketen biktimei errekonozimendua eta erreparazioa emateko Legearen esparruan, sakabanaketaren ondorioz hildako pertsonen eskaerak aurkeztu ditugula, deialdia zabalik dagoen urteei dagozkienak (1979-1999), jakinik Legea ez dagoela berariaz bideratuta gaur egun duen formulazioarekin kasu horiek aitortzera eta erreparatzera.\nHain zuzen ere, salbuespenezko espetxe politika urte luzeek zuzenean eta zeharka eragin dituzten heriotzek planteatzen duten erronkari aurre egiteko unea iritsi dela uste dugulako egin dugu hori. Gaur, pertsona horiei errekonozimendu ofiziala eta erreparazioa nola eskaini eztabaidatzen hasteko unea dela aldarrikatu nahi dugu, ekimen sinbolikoetatik haratago.\nHeriotza hauek ekidin zitezkeen. Giza eskubideak mendekuaren, zigor erantsiaren edo ustezko segurtasun irizpideen gainetik gailendu izan balira, errealitatea oso bestelakoa zatekeen. Salbuespenezko espetxe-politikak heriotzak eragin ditu, eta horiek ere beren lekua izan behar dute memoriaren mapan, etorkizuneko bizikidetza elkarrekin eraikitzen jarraitu ahal izateko.


ERTE izapideak pertsonentzako/sarea\nInformazioa eta izapideak ERTE enpresentzako/sarea\nIzapideen gaineko informazioa eta enplegua erregulatzeko Espedienteak zerikusia duten neurriak aldi baterako (ERTE) eta tresna Flexibiliad-enpleguaren eta egonkortzea (SAREA).\nLangileen estatutuan bi neurri ditu malgutasuna eta enplegu egonkortzea\nERTE (artikulua 47 langileen estatutuaren)\nDiraaldi baterako enplegua erregulatzeko espedienteak (ERTE)har daitezke, ekonomia, teknika, antolaketa eta ekoizpen (ERTE ETOP) edo ezinbesteko arrazoiengatik (ERTE FM). Daitezkeen neurri dira lan-kontratuaren aldi bateko etenaldia edo lanaldi-murrizketa sustatzekoak.\nNeurri horiek zehar langileen langabezia-babesa jaso ditzakete, eta halaxe jakinarazten da informazio-saio honetan.\nSARE (artikulua 47 langileen estatutuaren bis)\nDuSARE mekanismoamalgutzeko eta egonkortzeko neurtzeko adierazle bat da enplegua eta ministroen kontseiluak aktibatzen da ekonomiaren sektore bat edo ziklo jakin baterako. Daitezkeen neurri baimentzea dira lan-kontratuaren aldi bateko etenaldia edo lanaldi-murrizketa sustatzekoak.\nNeurri horiek zehar langileen babes sozial, arabera jasoko dute eta halaxe jakinarazten da informazio-saio honetan.\nPERTSONENTZAKO INFORMAZIOA ETA IZAPIDEAK\nINFORMAZIOA ETA ENPRESENTZAKO TRAMITEAK


2016. "José Martínezen argazkiak" mikroerakusketa - Nafarroako Fototeka\nIzenburua: “José Martínezen argazkiak (1886-1960)”.\nDatak: 2016ko ekaina.\nEdukia: José Martínez, Ramona Errorekin ezkondua, bederatzi seme-alaben aita, bere ibilbide profesionalean El Pensamiento Navarro egunkariaren administrazio-kontseiluaren lehendakaria izan zen eta Gorteetako prokuradorea V. eta VI. legegintzaldietan. Komunio Tradizionalistaren kide izanik, Espainiako Gerra Zibilean Batzorde Karlista Nagusiaren kidea izan zen lehendakariorde gisa eta, 1937ko apirilaren 19ko Bategite Dekretuaren ondoren, Falange Española Tradicionalista y de las JONS alderdiaren lehenengo probintzia-burua izan zen Nafarroan.\nJosé Martínezen zaletasunen artean argazkilaritzarekiko zuen pasioa gailentzen da, orain arte publiko zabalak ezagutzen ez zuen alderdi bat. José Martínez argazkilari afizionatua izan zen, arte horrekiko hurbiltze orok trebetasun eta iaiotasun dosi handiak, irudiak muntatu, atera eta errebelatzeko behar ziren teknikari eta prozedurei buruzko ezagutza sakonak eskatzen zituen garai batean. Ezer gutxi dakigu esparru horretan zuen prestakuntzari buruz, eskuz idatzitako formula fotografikoak dituen koadernoak edo material fotografikoaren bere katalogoek eskaintzen duten zeharkako datuak baino ez. Ez dakigu nola hurbildu zen argazkilaritzara, baina baliteke interes pertsonal hutsa izatea. Gelatinobromurozko plaka lehorrak agertzea eta industria fotografiko garrantzitsu bat sortzea izan zen argazkilaritzaren zaleak haien argazki propioak egitera bultzatu zituen aitzakia izan zen. Are gehiago, XX. mendearen lehenengo herenaren Nafarroak argazkilari profesionalen multzo bat zuen, baita elkarteekin batera lan egiten hasi ziren argazkilari afizionatu hasiberrien talde bat ere. Elkarte horietako bat Biblioteca Católico Propagandística izan zen, eta afizionatuek bere La Avalancha aldizkari ezagunaren bidez kolaboratzen zuten. Haren argazkien artean daude José Martínezek bidalitako batzuk.\n2015ean, Javier Ochoa Martínezek, José Martínezen bilobak, bere aitonaren sorta fotografiko berezia dohaintzan eman zion Nafarroako Errege Artxibo Nagusiari (AGN), behar bezala kontserbatu eta jakitera ematen zela ziurtatzeko. Ekintza horrek dagoeneko aberatsa zen eta AGNek zaindu eta herritarren artean jakitera ematen duen funts eta argazki-bilduma panoramaren balioa areagotu egin zuen. Urtebete geroago, AGNek, dohaintzan emandako sorta dokumentala zaintzearen arduradun gisa, mikroerakusketa bat eskaini nahi izan dio José Martínezen begirada fotografikoari. Hartara, haren irudi batzuk hautatu ditu, guztiak argitaratu gabeak eta orain arte jendarteratu gabeak.\nJosé Martínezen argazkien bidez bere bizitzako esparruetan, gehien barneratutako interesetan barna ibil daiteke, hots, bere makinaren obturadorearen kliskatzeari esker oroituak izan zitezen jaio ziren horietan barna. Bere argazki gehienak beirazko plakak dira, negatiboan egindakoak, 10 x 15 formatukoak eta gelatinobromuro-emutsiozkoak, bere ICA Toska 330 argazki-kamerarekin ateratakoak.\nOroitzapen horiek islatzeko eta, aldi berean, XX. mendeko lehenengo herenaren Nafarroako album fotografiko autentiko eta berezi gisa duten balioa nabarmentzeko, mikroerakusketan José Martínezen ekoizpen fotografikoa ezaugarritzen duten zenbait esparru agertu nahi izan dira: Iruña hiria, San Fermin festak (entzierro eta zezenketen bidez irudikatuak), eraikitzen ari diren azpiegiturak, lokomozio-bide modernoak bizitza tradizional zaharraren lanen aldean, eta Nafarroako herri eta santutegien ikuspegi oroitarazleak.


Kongoko Errepublika - Wikipedia, entziklopedia askea.\nKongo Errepublika (République du Congo frantsesez, Repubilika ya Kongo kikongoz, Republiki ya Kongó lingalaz) Afrikako erdialdean kokatuta dagoen herrialdea da.\nEreserkia: La Congolaise (en)\nGoiburua: Unité, Travail, Progrès\n("Batasuna, Lana, Aurrerapena")\nflag of the Republic of the Congo (en)\nCoat of arms of the Republic of the Congo (en)\nMont Nabemba (en)\nOzeano Atlantikoa (0 m)\nAngola, Kamerun, Afrika Erdiko Errepublika, Kongoko Errepublika Demokratikoa eta Gabon\nKongoko Errepublikako presidentea\nKongoko Errepublikako lehen ministroa\nParliament of the Republic of the Congo (en)\nBank of Central African States (en)\nEconomic Community of Central African States (en)\nGulf of Guinea Commission (en)\nCentral Teke (en) , Ngom (en) , East Teke (en) , Vili (en) , Monzombo (en) , Mbandja (en) , Suundi (en) , Kunyi (en) , Beembe (en) , Aka (en) , Bwisi (en) , Bongili (en) , Bomitaba (en) , Dibole (en) , Kota (en) , Kwala (en) , Kuba (en) , Koyo (en) , Ngondi (en) , Mbangwe (en) , Njebi (en) , Mpiemo (en) , Ndasa (en) , Kituba, Lumbu (en) , Mboshi (en) , Ngbaka Gbaya (en) , Mboko (en) , Mbere (en) , Njem (en) , Lingala, North Teke (en) , Fuumu (en) , Kukuya (en) , Punu (en) , Tsaangi (en) , Mbama (en) , Wumbvu (en) , frantses, Akwa (en) , Kiyombe (en) , Doondo (en) , Kaamba (en) , Moi (en) , Laari (en) , Kituba (en) , Teke-Tsaayi (en) , Teke-Nzikou (en) , Yaka (en) , Teke-Tyee (en) , Teke-Laali (en) , Ngungwel (en) , Bonjo (en) , Bekwil (en) , Bomwali (en) eta Bangi (en)\n8.722.553.000,8353 US$ (2017)\n1.654 US$ (2017)\n28.693.518.627 nazioarteko dolar (2017)\n5.454,264 nazioarteko dolar (2017)\n−2,7 % (2016)\n379.984.138 US$ (2017)\n0,8 % (2016)\n: Africa/Lubumbashi (en)\nHiriburua Brazzaville da. Iparraldean Afrika Erdiko Errepublika, ipar-mendebaldean Kamerun, mendebaldean Gabon, hego-mendebaldean Angola (Kabindako probintzia) eta Ozeano Atlantikoa eta ekialdean eta hegoaldean Kongoko Errepublika Demokratikoa mugakide ditu.\n4 Banaketa administratiboa\nHerrialdea lau eskualdetan banatuta dago: kostako ordeka; erdialdeko goi ordeka, mendikate txiki batez (800 metro garai gehienez) bereizia kostatik; Kongo ibaiaren arroa ipar-ekialdean; eta padura zabal bat. Erdialde osoa oihana da, eta oso jende gutxi bizi da bertan. Hiru biztanletik bi hegoaldean bizi dira, Brazzaville eta Pointe-Noire lotzen dituen burdinbidean zehar. Hiru biztanletik bat basoan edo nekazari gisa aritzen da lanean. Mea baliabide aberatsak ditu Kongoko Errepublikak: petrolioa, beruna, urrea, zinka, kobrea eta diamanteak, besteak beste.\nEskualdean bantu herriak bizi ziren, Kongo ibaiaren arroan elkarren arteko merkataritza-harremanak sortu zituztenak. Diogo Cão portugaldar esploratzaileak 1484an Kongo ibaiaren bokalera ailegatu zen. Laster bertoko bantu erresumek europar merkatariei ondasunak eta hinterlandean harrapaturiko esklaboak saldu zizkieten. Baina, europar kolonizazio zuzena hasi zenean, XIX. mendean, bantu gizartearen boterea jada gainbeheran zegoen.\nPierre de Brazzak batekeen buruzagiekin 1880an sinaturiko itunari esker Kongo ibaiaren iparraldea frantsesen eskuetan erori  eta Kongo-Brazzaville Ekuatore Afrika Frantsesaren zati bat bilakatu zen. 1960an independentzia lortu eta gerro, antzinako Frantziar Kongo Kongoko Errepublika bilakatu zen. Kongoko Herri Errepublika alderdi bakarreko estatu marxista-leninista izan zen 1970 eta 1991 artean.\nBerlingo harresia erortzeak eta Sobietar Batasunean perestroika indarrean jartzeak aldaketa sozial eta politiko handiak eragin zituzten, eta hala, 1990eko abenduan, alderdi aniztasuna onartu zen Kongoko Errepublikan. 1991ko uztailean André Milongok Lehen Ministro kargua hartu zuen, lehendakaritzarako hauteskundeak egin bitartean. Erabaki horrek liskar gogorrak eragin zituen kaleetan, eta trantsizio gobernu bat eratu zen, indar armatuak bilduta. Lehendakaritzarako hauteskundeak, 1992ko abuztuan, Pascal Lissoubak irabazi zituen. Hautatu zutenez geroztik etnia batzuen alde eta beste batzuen aurka egiteaz eta oposizio politikoa zigortzeaz akusatu zuten behin eta berriro. Legegintzarako hauteskundeetan, 1993ko maiatzean, gobernuaren aldekoak 64 aulki eskuratu zituzten, eta oposizioak 49. Oraingoan ere iruzur egitea leporatu zioten gobernuari, eta berriro liskar gogorrak izan ziren militarren eta manifestazioetan parte hartu zuten pertsonen artean: sei lagun hil ziren. Lissoubak erretiroa hartutako militar bat izendatu zuen Lehen Ministro, Jacques Yhombi-Opango, eta izendapen hori zela-eta, oposizioak gobernu paraleloa eratu zuen, Bernard Kolelasen gidaritzapean. Uztailean eta abenduan 80 pertsona inguru hil ziren istilu gogorretan. 1994ko urtarrilean gudarosteak artilleria eta guzti erabili zuen oposizioko talde armatuen erasoei aurre egiteko. Orduan 100 pertsona baino gehiago hil ziren. Martxoaren erdialdean, oposizioak eta gobernuak su-etena hitzartu zuten. Uztailean Kolelas hautatu zuten Brazzavilleko alkate, eta horri esker egoera baretzen hasi zen. 1995ean zehar gobernuaren aurkako miliziak armaz gabetzeko eta behin betiko bakea lortzeko ahaleginak egin ziren. 1997ko ekainean, ordea, berriro piztu zen borroka, gobernua Denis Sassou-Nguesso eta honen aldekoak armaz gabetzen ahalegindu zenean. Azaroan, gerra zibileko lau hilabeteren ondoren, oposizioko indarrek mendean hartu zuten Lissouba lehendakaria, Angolako gudarostearen laguntzaz. Nguessok gobernu berria antolatu zuen Brazzavillen, eta lehendakaritzarako hauteskundeak deitzeko prest agertu zen. 2002an Nguessoren konstituzio berria onartu zen, haren arabera, legebiltzarrak ezin zuen lehendakaria agintetik bota. Urte horretan, hauteskundeak egin ziren, eta Nguessok irabazi zituen. Geroztik, agintean dago. Bitartean, Kongoko errepublika odolusten ari den gerra zibilak milaka eta milaka hildako, zauritu eta erbesteratu eragin ditu. Estatua ustelkeriak janda dago, eta osasun eta hezkuntza zerbitzuak ia deseginda daude. Ez dirudi, oraingoz behintzat, egoera konpontzeko bidean dagoenik.\nKongoko etnia talde nagusia kongoena da. Biztanleen erdia dira, eta hiriburuan eta hiriburu inguruan bizi dira. Herrialdearen erdialdean tekeak (edo batekak) bizi dira, eta iparralderago, sangak eta mboshiak. Etnia gehiago badira, baina askoz txikiagoak dira horiek baino. Biztanleen erdia baino gehiago hirietan bizi da, herrialdearen hego-mendebaldean, han baitira hiriburua (Brazzaville, herrialdeko ibai portu nagusia) eta hiri nagusiak: Pointe-Noire (683.621 biztanle) eta Loubomo (106,300 biztanle). Estatuko hizkuntza ofiziala frantsesa da, bertako hizkuntzekin batera erabiltzen dena: lingala, monokutuba, laria eta abar. Erlijioari dagokionez, katolizismoa, protestantismo eta animismoa dira sinesmen zabalduenak.\nKongoko Errepublika 10 eskualdetan (régions) eta udalerri batean (commune) banatua dago, eta eskualdeak 46 barrutitan bereizten dira. Hauek dira erregio kongoarrak:\nBaliabide naturaletan oso aberatsa da Kongo, baina ekonomia atzeratua du eta garatze bidean dago. Nekazaritza da biztanleen bizibide nagusia: arroza, artoa eta mandioka lantzen dituzte oinarrizko elikagai gisa, eta olio palmondoa, tabakoa, azukre kanabera, kakaoa, kakahuetea eta kafea, berriz, kanpora esportatzeko. Oihana ere oso aberatsa da, eta zur erreserba handiak eskaintzen ditu (ebanoa, okumea, eta abar). Abeltzaintzak, berriz, ez du pisu handirik, ezta arrantzak ere, nazioaren ekonomian. Industria gehiena, beraz, zurgintzara bideratua dago. Zerratokiez gainera, ehunak egiteko fabrikak, nekazaritzako produktuak eraldatzeko lantegiak eta ontziolak daude. Dena dela, meatzaritza da Kongoko ekonomia jarduera nagusia: gas naturala, beruna, burdina, uranioa, diamanteak eta potasio gatzak ustiatzen dira, eta batez ere petrolioa, bai barnealdean bai itsasaldean. Kongo da Afrika beltzeko bosgarren petrolio ekoizle handiena. Beraz, Kongok zura eta petrolioa esportatzen ditu, nekazaritzako gaiez gainera, eta batez ere elikagaiak inportatzen ditu, barne kontsumorako, nekazaritzak ez baititu oinarrizko beharrak asetzen.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013-6-16 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ Euskaltzaindia. (2007-03-30). 38. araua - Munduko estatu-izenak. .\n↑ a b Olson, James S.; Shadle, Robert. (1991). Historical Dictionary of European Imperialism. Greenwood Publishing Group, 225 or. ISBN 0-313-26257-8..\n↑ Boxer, C. R.. (1969). The Portuguese Seaborne Empire, 1415–1825. A. A. Knopf ISBN 0090979400..\n↑ The World Factbook. Congo, Republic of the. .\nKongoko Gobernuaren webgune ofiziala(Frantsesez)\nKongoko Presidentearen webgune ofiziala(Frantsesez)\nMultimedia: Republic of the Congo\nAzken aldaketa 3 iraila 2021(e)an, 17:54(e)tan\nOrriaren azken aldaketa: 3 iraila 2021, 17:54.


Basotxo erretiratuen elkarteak 945 bazkide ditu - Aretxabaleta - Goiena.eus\nBasotxo erretiratuen elkarteak 945 bazkide ditu\nMirari Altube 2009-03-12 13:51\nBasotxo erretiratuen elkarteak urteko batzar orokorra egin du astean. Aretoa bete egin zen bazkideekin eta urtean egingo dituzten ekintzak onartu zituzten. Baita zuzendaritza batzordeko kideak aldatu ere.\nIaz egindako ekintzen txostena irakurri zuen Jesus Mari Martinez idazkariak eta diru kontuen berri eman. Bidaiek eta irteerek arrakasta handia izan zutela aipatu zuen, baina berbaldietara oso jende gutxi hurreratu zela, "nahiz eta benetan gai interesgarriak izan edadetuondako". Aurten ere ildo beretik jarraituko dute ekintzei dagokienean eta hona ikasturtean zehar antolatuko dituztenak: astebeteko hiru bidaia –lehena apirilean, Portugalera–, egun bateko bost irteera, mendi bueltak –Landara, Urbiara eta Nagusien Martxa–, ospakizunak –Santa Luzia eguna, 90 urtekoei omenaldia, Santo Tomas eguna eta Aingeru Guarda eguna– eta bost edo sei berbaldi. Horiez gain, podologoaren eta ile-apaintzailearen zerbitzuak eskaintzen dizkiete bazkideei. Txanda aurrez hartu behar dute Basotxon, bertan.\nKuota igoerarik ez\nUrteko kuota ez igotzea erabaki du zuzendaritza batzordeak eta sei euro izango da aurten ere. Gainera, 85 urtetik gorako bazkideei kuotarik ez kobratzea hemendik aurrera erabaki dute. 945 bazkide ditu Basotxok eta horietatik 87 dira 85 urtetik gorakoak. Azken urtean 31 bazkide hil dira eta 50 sartu dira elkartean.\nOrain arte harreman ona izan dutela Udal ordezkariekin esan zuten, eta Gizarte Zerbitzuetako zinegotzi Araceli Herranek elkarteak egiten dituen bileretan egoteko interesa azaldu duela. Zaharren egoitza berria zabaltzen dutenean –maiatza inguruan– Urats Gainen dauden egoiliarrak hara eroango dituzte eta Basotxo elkartearen egoitzarekin zer gertatuko den ez dakite oraindik zuzendaritzako kideek, "Udalak ez digu ezer esan".\nBestalde, lau kidek zuzendaritza batzordea utzi dute bi urte egin eta gero eta beste lau bazkide sartu dira: Miguel Cabero –diruzain lanak egingo dituena–, Pedro Etxebarria, Ana Mari Iñurrategi eta Kontxi Romano. Eta batzordean jarraituko dute beste urtebetez lau hauek: Imanol Aranzabal –presidentea–, Jesus Mari Martinez –idazkaria–, Javier Sanz eta Itziar Errasti.\nLehen bidaia antolatuta dauka Basotxok; apirilaren 13tik 19ra joango dira Lisboara (Portugal). Astean bukatu da izenemate epea eta autobusa beteta dago.


COVID RADAR TRESNA - Ezkerraldenda\nCOVID-19ren ondorioz gaur egungo egoera ikusita, lankidetza funtsezkoa da COVID radar-tresna ezagutarazteko eta instalatzearen garrantziaz jabetzeko, gure burua eta gure hurbileko pertsonak babesteko.\nErraz funtzionatzen du: instalatzea, pribatutasun-politika onartzea eta eskatzen dituen baimenak onartzea nahikoa da: Bluetooth eta jakinarazpenak bidaltzea, besterik ez. Une horretatik aurrera, app-a instalatuta duten beste mugikorrekin izandako kontaktu arriskutsuak ‘gogoraraziko’ ditu aplikazioak.\nNola has naiteke RadarCOVID erabiltzen?\n01 Aplikazioa deskargatu.\n02 Bluetooth-ari eta jakinarazpenei baimena eman.\n03 Beti eduki aktibo funtziona dezan.\nApp-a instalatu ahal izateko, konpainiek ezarritako gutxieneko baldintza tekniko batzuk daude, eta horiek beharrezkoak dira telefonoaren baliabideen erabilera teknikoki jasateko, horiek beharrezkoak baitira sistemak funtziona dezan.\nZehazki, honako hauek dira baldintzak:\nAndroid mugikorrak, 6.0 bertsioa edo goragokoa, Google Play Servicesekin\nIPhone iOS 13.5 edo goragokoa\nBehin app-a instalatuta, RadarCOVIDek gure terminalak Bluetooth bidezko aldi baterako identifikatzaile anonimizatu bat emango du, eta app-a duten eta azken zazpi egunetan hamabost minutuz baino gutxiagoz egon diren beste mugikorrenak hartuko ditu.\nEuskaraz konfiguratu ahal izango duzu.\nAzken egunetan COVID-19 DIAGNOSTIKATUTAKO norbaitekin kontaktuan egon bazara, abisatu, deskontaminazio-kateei aurre egiten laguntzeko\nZer ez du egiten?\nEz du identifikatzen: ez du inoiz jakingo nor zaren, ezta norekin egon zaren ere.\nEz du geolokalizatzen: ez du inoiz jakingo non egon zaren, ez baitu kokapen-daturik jasotzen.\nInformazio gehiagorako eta deskargatzeko:\n– RadarCOVID webgunea https://radarcovid.gob.es /\n– RadarCOVID deskargatzeko esteka iOSerako (Apple) https://apps.apple.com/es/app/radar-covid/id1520443509\n– RadarCOVID deskargatzeko esteka Androiderako (Google) https://play.google.com/store/apps/details\nGoogle Play eta APP Storen ere eskuragarri dago.


Dantza Eguna, bete-betean - Usurbil - Noaua.eus\nNoaua Aldizkaria 2018-04-21 13:55\nBazkalostean, Orbeldi Dantza Taldeko gaztetxoen txanda izango da. 17:00etan hasiko dira eta hauek ere frontoian egingo dute dantza. Eta jarraian, Ttipikakoen dantzaldi gidatuaz gozatzeko aukera egongo da. Gauez ere egongo da ikuskizunik. Orbeldikoek 'Euskal genesia' izeneko emanaldia eskainiko dute frontoian. Azken hilabeteotan, mimo handiz prestatu duten saioa 22:30ean hasiko da.


HUELVAKO ZINEMALDI IBEROAMERIKARRA, SEVILLAKO JAIALDIA\n2022ko apirilak 25, astelehena, 17:00etan.\nZuzendaritza eta gidoia: Remedios Malvárez eta Arturo Andújar.\nProdukzioa: Producciones Singulares.\nMusika: Javier Prieto.\nArgazkia: Luis Castilla.\nPico Rejako hobia Sevillan dago. Uste da leku horretan frankismoaren errepresioaren 2000 biktima zibil baino gehiago daudela lurperatuta. 2020an ireki zen hobia. Hobi honen bidez, dokumentatu gabeko gertaera berriak aurkitu dira pixkanaka.\nToki honetan lurperatutako istorio batzuetan oinarritutako kontakizun honetan gaur egungo protagonistek parte hartzen dute, hala nola, Rocío Marquez kantariak eta Antonio Manuel Rodríguez poetak, leku horretan gerra zibilean eta ondorengo urteetan bizi izan ziren egoeretarako kantu berezi bat sortzeari ekiten diotenak.\nIraganaren azterketa sakon honek desagertuen memoriarekin zor asko dituen herrialde baten oraina ulertzeko ere balio du.\nZuzenbidean lizentziatua. Masterrak: Enpresen Zuzendaritza eta Kudeaketa eta Aholkularitza Fiskala. 1989an hasi zuen bere ibilbide profesionala argazkilari autodidakta gisa, eta ikus-entzunezko formakuntza Madrilen, Bartzelonan eta Londresen osatu zuen. Argitalpen- eta publizitate-argazkilaritzari buruzko bere estudioa sortu ondoren, 2011n Producciones Singulares sortu zuen, irudiaren, publizitatearen, diseinuaren eta musikaren munduko profesional independenteen plataforma.\nFlamenkoaren munduaz oso interesatua, Silencio izan zen bere lehen lana, Mª Ángeles Narvaezen ("La niña de los cupones") alderdi artistiko eta pertsonala erakusten duen dokumentala. Alalá (2021), bere lehen film luzeak, haurren bitartez flamenkoari buruz duen ikuspegia kontatzen du berriro, hezkuntza- eta integrazio-elementu gisa erakutsiz. 2021ean Pico Reja, la verdad que la tierra esconde dokumentala zuzendu zuen Arturo Andújarrekin batera.\nMarketinean lizentziatua, Komunikazio eta Publizitatean graduondokoa eta Enpresa Administrazioan graduondokoa. Zinema, Argazkigintza eta Diseinuko ikasketak egin ditu. El Cíclope Mecánico argazki-taldearen sortzaile izan zen, eta SevillaFoton parte hartu du. 2011n Producciones Singulares sortu zuen Remedios Malvarezekin batera, eta ekoizle, errealizadore, editore, gidoilari, diseinatzaile eta argazkilari lanak egin zituen bertan. Azken 10 urteetan ikus-entzunezko proiektu eta film dokumental ugari egin ditu. 2021ean Pico Reja, la verdad que la tierra esconde dokumentala zuzendu zuen Remedios Malvarezekin batera.


Goiena Saria, euskal zinemagintza sustatzen | HUHEZINEMA\nGoiena Saria, euskal zinemagintza sustatzen\nGoiena Sariak, Sail Ofizialean hautatutako film laburren artean euskarazko film labur onena saritzen du Huhezinemaren lehen ediziotik. Urteak daramatzagu Goiena Komunikaizo taldearekin elkarlanean sari hau ematen, baina Huhezinemaren hamargarren edizioan berrikuntza batzuekin dator, indarberrituta.\nEuskarazko zinemagintza sustatzea da Goiena Sariaren helburua eta horrexegatik, 2016an dirusariari sari praktikoagoa gehitu zitzaion; Ogeita4 Camera Solution enpresaren lankidetzari esker 1.500€tan baloratutako kamera profesionalen ekipamenduaren alokairua gehitu genion, irabazlearen beste euskarazko film labur baten ekoizpenean laguntzeko asmoz. Gainera, irabazleak hurrengo urteko jaialdian aurkezten du sari horrekin eginiko film laburra.\nAitor Gametxoren “Ilunabarra”\nHori horrela, aurtengoan aurreko urtean “Bere bizitzetako bat” film laburrarekin Goiena sariaren irabazle izan zen Aitor Gametxoren hitzaldia eta egiten ari den film laburraren aurkezpena izango da, otsailak 30ean, ostegunean. Huhezineman “work in progress” bat ikusiko dugu, amaitu gabeko proiektua baita oraindik. Oraingoz “Ilunabarra” da proiektu honen behinbehineko izenburua. Martxoan Iruñako Punto de Vista jaialdian estrenatu berri duen “Cicha Symfonia” filmaren jarraipen bat izango da.\nBeraz, Goiena Sariaren 2017ko irabazleak aukera berdina izango du 2018ko Huhezineman. Sariari esker eginiko film laburraren aurkezpena egingo du lehiaketaz kanpo. Hortik aurrera, film laburraren banaketa egilearen esku geratuko da baina urtebetera Goiena Telebistak ekoizpen berri hau emititzeko aukera izango du. Zehazki, bost emanalditarako eskubidea izango du. Horretaz gain, laburra emititu ez ezik zuzendariari elkarrizketa ere egingo dio. Esteka honetan kontsultatu daitezke sariaren oinarriak.\nGoiena Saria, beraz, euskarazko beste film labur bat egiteko laguntza eta bultzada ikaragarria da; baita irabazlearen lana Goiena-ri esker ikusleengana heltzeko.\nEz galdu aurtengo hitzordua:\nAitor Gametxo / Ilunabarra\nGoiena Sariaren proiekzioa eta solasadia\nMartxoak 30, osteguna\n16:00tan, Aretxabaletako Arkupe Kultur Etxean.


Estefanía Rodríguezek “Nortlan” sortu du, Euskadiko lehen aseguru-artekaritza etiko eta solidarioa - SPRI\nSPRI / Up-euskadi / Ekintzaile / Estefanía Rodríguezek “Nortlan” sortu du, Euskadiko lehen aseguru-artekaritza etiko eta solidarioa\nEstefanía Rodríguezek “Nortlan” sortu du, Euskadiko lehen aseguru-artekaritza etiko eta solidarioa\n27 iraila, 2016\nNORTLAN aseguru-artekaritza etiko eta solidario bat da, aseguruen artekaritzan antzemandako hainbat gabezia estaltzera datorrena: Pertsonenganako orientazioa, kudeaketa sozialki arduratsua eta Sormena. Baina Nortlan-ek badu nabarmentzekoa den ezaugarri bat: “bere bezeroekin inbertitzen du mundu hobe bat lortzeko”. Estefaníak ongi dioen bezala, “mundua beste batzuek eraikiko dute gu geu inplikatzen ez bagara”.\nBidea errazten du mota guztietako aseguruak (erantzukizun zibila, etxea, autoak, osasuna, bizitza…) bilatu eta berritzeko. Baldintza abantailatsuenak negoziatzen ditu bezeroarentzat, eta ez konpainiarentzat edo bitartekariarentzat. Gainera, ikuspuntu objektibo batetik aholkatzen du erabakiak hartzeko orduan, eta laguntza ematen du istripuen kudeaketan.\nAseguru-artekaritza bat sortu duzu beste ekimen tradizional batzuetatik desberdintzen duten printzipioetan oinarriturik…\nAseguruen sektorean urte asko eman ondoren jabetu nintzen lehentasuna ematen zitzaiela salmentei eta errentagarritasun ekonomikoari, eta ez zirela kontuan hartzen ez pertsonak, ez gizartea. Horregatik erabaki nuen enpresa bat sortzea, giza baloreak jartzeko negozioaren erdian eta denon ongia bilatzeko, misio ekonomikoaz eta onura edo interes pertsonalaz harago.\nHorrela sortu zen “Nortlan”, Euskadiko lehen aseguru-artekaritza etiko eta solidarioa. Mota guztietako aseguruak ditugu, salbu eta ehiztarien eta kirol-arrantzaleen erantzukizun zibilekoak, enpresaren politikagatik. Beraizik zuzentzen gatzaizkie ekonomia solidario, sozial eta berdearen, denon ongiaren, eta abarren inguruan dabiltzan erakunde eta pertsonei. Eta, jakina, baita ere aldaketarekin bat egin nahi duten guztiei. Bada beti egiten diguten galdera garrantzitsu bat: eta erantzuna ezezkoa da; ez gara gainerakoak baino garestiagoak!\nZer esan nahi dute “Inpaktua, Inplikazioa eta Informazioa” hitzek NORTLANen?\nInpaktatu egiten dugu, ahalegintzen garelako gustatzen ez zaiguna aldatzen, hau da, pertsonengandik urrun dagoen ekonomia baztertzen.\nInplikatzen gara, bezeroak eurak direlako, gure aseguruak kontratatuz, aldaketa posible egiten dutenak.\nInformatzen dugu, konprometitzen garelako proiektuen emaitzak eta lortutako mugarriak aurkeztera.\nGainera, konpromisoa hartu duzue hainbat erronka sozialetan lan egiteko\nHori da, bai. Inguratzen gaituen errealitatea hobetu nahi dugu, eta horretarako beste erakunde batzuen laguntza behar dugu, zeintzuk aspalditik ari baitira anitz sektoretan, hala nola, hauetan: osasunerako eta etxebizitzarako sarbidea, ekonomia bidezkoagoaren sustapena… Dena den, bezeroek erabakiko dute zein proiektutara bideratu nahi dituzten lortutako funtsak.\nBadago Nortlan-en laguntza jasotzen duen elkarterik?\nEsaterako, konpromisoa hartu dugu BIKARTE Elkartearen jarduera finantzatzeko aseguru bakoitzetik eskuratutako irabazien %12arekin. Elkarte horrek bitartekaritza-lanak egiten ditu Chernobileko hondamendiak kaltetutako haurrak (Errusiakoak, Bielorrusiakoak…) Euskadiko familietan jasotzeko.\nHala, aukera ematen diete udako eta Gabonetako oporrak ingurune osasuntsu batean igarotzeko eta beren erradioaktibitate mailak murrizteko. Etorkizunean deialdi bat irekiko dugu gure laguntza jaso nahi duten proiektuentzat.\nNortlan aseguruak kontratatuz denak ateratzen gara irabazle: bezeroak eta ingurua!\nGaur egun, kontsumitzaile gisa, sekulako indarra dugu gure erosketa erabakien bidez ekimenak saritzeko edo zigortzeko, baina sarri ez gara indar horretaz jabetzen. Aseguruak kontratatzean, banku bat edo bestea aukeratzean, erosketak herrian bertan edo kanpoan egitean… zenbait portaera sustatzen ditugu oharkabean.\nHorregatik, gurea bezalako enpresa bat aukeratuz, bezeroak apustu egiten du lortu nahi duen aldaketa lortzeko. Hauxe da, hain zuzen, gure proiektuaren leloetako bat: “mundua beste batzuek eraikiko dute gu geu inplikatzen ez bagara”\nInnogune-n hasi duzu zure jarduera, Deusto Entrepreneurship Centre Donosti zentroan. Zein abantaila eman dizkizu?\nEskerrak eman behar dizkiot Deustuko Unibertsitateari nire jarduera bertan garatzeko eman didan aukeragatik. Batetik, ekintzaileentzako haztegi bat da, ondo ulertzen dugu elkar eta oso giro ona daukagu… Bestetik, laguntza ekonomiko eta moral handia ematen digu. Gainera, Deustuk berrikuntza sozialeko sail espezifiko bat dauka, eta hantxe aurkitu nituen nire proiektuan sinetsi zuten lehenengo pertsonak.\nBezero donostiarrak izango dituzu, baina ikusita zein berezia den zure negozioa, seguruenik tokikoak ez diren bezero gehiago ere izango dituzu…\nOraindik ez dugu lortu “mugak” gainditzea, denbora gutxi daramagulako merkatuan, baina dagoeneko lanean ari gara bertako hainbat elkarterekin: “Stoked On”, surfaren bitartez gazteen gizarteratzea sustatzen duena; “Belleza Solidaria”, buruko nahasteak dituzten pertsonei autoestimua altxatzen laguntzen dien ile-apaintzaileen taldea; “Surailur”, ehun ekologikoak saltzen dituen ekintzailea; “Irutxulo Sub”, itsasoaren babesa sustatzen duen urpekari kluba… Horrez gain, lerro hauetan eskerrak eman nahi dizkiet nire aldeko apustua egin duten partikular guztiei. ESKERRIK ASKO!\nProiektuari buruz gehiago jakin nahi baduzue, jarri nirekin harremanetan eta hitz egingo dugu. “Seguru” aldaketarekin bat egingo duzuela! estefania.rodriguez@nortlan.com\nInfo +: www.nortlan.com


azaroa | 2013 | UEMA - Udalerri Euskaldunen Mankomunitatea\nHasiera » 2013 » azaroa\nHilabeteko artxiboak: azaroa 2013\nTolosa Euskararen Hiria egitasmoa aurkeztu du Galtzaundi Euskara taldeak\n2013(e)ko azaroak 28 Erantzunak desaktibatuta daude Tolosa Euskararen Hiria egitasmoa aurkeztu du Galtzaundi Euskara taldeak sarreran\nLau urterako proiektua izango denaren aurkezpen publikoa egin dute, Tolosako kultur etxean. Lau urteren buruan euskararen erabilera indarberritzeko zutabe sendoak ezartzea da egitasmoaren helburu nagusia.\nEuskara eskolak Oiartzungo merkatari eta ostalarientzat\n2013(e)ko azaroak 26 Erantzunak desaktibatuta daude Euskara eskolak Oiartzungo merkatari eta ostalarientzat sarreran\nTtur-ttur Euskaltzaleon Bilgunearen eta Oiartzungo Udalaren arteko hitzarmenari esker jarriko da martxan egitasmoa, eta izena emateko epea zabalik izango da abenduaren 11 arte. Euskara ikastaro honen helburua da euskaraz zertxobait badakiten merkatari eta ostalariek bezeroekin ohiko elkarrizketak euskaraz izaten ikastea.\n‘Euskara Elkartera’ egitasmoaren balantzea egiten ari dira Oiartzungo elkarteak\n2013(e)ko azaroak 25 Erantzunak desaktibatuta daude ‘Euskara Elkartera’ egitasmoaren balantzea egiten ari dira Oiartzungo elkarteak sarreran\nOiartzungo 30 elkartek parte hartzen dute Euskara Elkartera egitasmoan. Euskararen erabilera areagotzeko hartutako konpromisoak baliogarriak izan diren aztertuko dute, eta aurrera begirako pausoak zehaztuko dituzte. 2014an zehar balorazio bilerak amaitu, batzar orokorra egin, eta egitasmoa definitzea da helburua.\n2013(e)ko azaroak 19 Erantzunak desaktibatuta daude Osasun etxe eta liburutegietako zerbitzuak euskalduntzeko neurri zehatzak proposatu ditu UEMAk Nafarroako Parlamentuan sarreran\nInstituzio publikoek herritarren eskubideak urratzea larria dela iritzita, Nafarroako “zonalde euskaldunean” administrazioak euskarazko zerbitzua eskaintzeko betebeharra duela gogora ekarri dute Eneka Maiz eta Jon Abrilek. Osasun etxe eta liburutegien euskalduntzeko bidea elkarlanean egiteko borondatea ere agertu dute UEMAko ordezkariek.